การประกอบธุรกิจของแต่ละสายผลิตภัณฑ์

กลุ่มสารสนเทศและโทรคมนาคม

กลุ่มสารสนเทศและโทรคมนาคม ประกอบด้วยหน่วยธุรกิจต่างๆ ที่ดำเนินธุรกิจจัดหา ติดตั้ง
ให้บริการ ให้คำปรึกษา ด้าน IT & Telecom แบบครบวงจร หน่วยธุรกิจต่างๆ ในกลุ่มฯ
มีการประสานงานช่วยเหลือซึ่งกันและกัน ทำให้กลุ่มฯ มีความเข้มแข็งและสามารถแข่งขันได้ในธุรกิจ

บริษัทฯ ให้ความสำคัญทั้งการพัฒนาสินค้าและบริการอย่างต่อเนื่อง
รวมถึงการพัฒนาบุคลากรที่ถือเป็นนโยบายสำคัญอีกประการหนึ่งของกลุ่มฯ
โดยสนับสนุนให้พนักงานเข้าสอบวัดผลเพื่อให้ได้ใบรับรอง (Certificate) ในสาขาวิชาชีพของตน
อันจะเป็นประโยชน์ในการเพิ่มมูลค่าให้กับตนเองตลอดจนเพิ่มมูลค่าและโอกาสทางธุรกิจให้กับบริษัทฯ
อีกด้วย
นอกจากนี้การสรรหาพันธมิตรหรือคู่ค้ากับบริษัทชั้นนำจากต่างประเทศที่มีเทคโนโลยีเป็นที่ยอมรับในตลาดสากลมีความสำคัญยิ่งเช่นกัน

ฝ่ายธุรกิจโทรคมนาคม

-   ลักษณะผลิตภัณฑ์หรือบริการ

ฝ่ายฯ เป็นผู้จัดจำหน่ายสินค้าและให้บริการครบวงจรในการออกแบบ จัดหาและติดตั้งระบบต่างๆ
ได้แก่

-   ระบบสื่อสารในองค์กร ทั้งระบบที่เป็นโครงข่ายเสียง (Voice) โครงข่ายข้อมูล (Data
    Network) และระบบการให้บริการลูกค้าสัมพันธ์ (Contact Center)
    รวมถึงการให้บริการในการจัดหาอุปกรณ์และการบริหารจัดการระบบแบบเบ็ดเสร็จ (Total
    ICT Solution) โดยปัจจุบันฝ่ายฯ
    เป็นผู้แทนจำหน่ายสินค้าและการให้บริการจากบริษัทชั้นนำของโลก เช่น NORTEL, 3COM
    เป็นต้น

-   ระบบการจัดการด้านความปลอดภัยของระบบโครงข่ายสื่อสาร (Network Security
    System) สำหรับองค์กรภาครัฐและเอกชน

-   ระบบจัดการคลังข้อมูล (Data Center) ระบบโทรทัศน์วงจรปิด (CCTV)
    ซึ่งรวมถึงอุปกรณ์หรือระบบการจัดการต่างๆ ที่เกี่ยวข้อง ซึ่งปัจจุบันฝ่ายฯ
    เป็นตัวแทนจำหน่ายผลิตภัณฑ์จากบริษัทชั้นนำของโลกในส่วนนี้ได้แก่ IBM, SUN Micro
    System และ HP เป็นต้น

  นอกจากนี้ ฝ่ายฯ ยังเป็นผู้แทนจำหน่ายและให้บริการผลิตภัณฑ์หลักชั้นนำ เช่น McAfee,

Tipping Point, Check Point, Trend Micro และจัดหา Turnkey Solution
ให้กับลูกค้าอีกด้วย

-   การตลาดและภาวะการแข่งขัน

ปัจจุบันความต้องการในองค์กรของภาครัฐและเอกชน ที่จะนำเทคโนโลยีต่าง ๆ
มาใช้เพื่อเสริมสร้างศักยภาพมีมากขึ้น
การบริหารจัดการในเรื่องของความปลอดภัยในระบบเป็นอีกด้านหนึ่งที่ได้ รับความสนใจมากขึ้น
ซึ่งส่งผลให้ฝ่ายฯ มีโอกาสในการจำหน่ายสินค้าและการบริการมากขึ้นตามไปด้วย

แม้ในปัจจุบัน ในตลาดจะมีการแข่งขันสูงทั้งด้านราคาและการให้บริการจากบริษัทต่างๆ
ทั้งในและต่างประเทศ ฝ่ายฯ ยังคงได้เปรียบคู่แข่งขัน
เนื่องจากการทำตลาดในธุรกิจนี้มาเป็นเวลานานกว่า 20 ปี
ทำให้มีฐานลูกค้าที่สำคัญจำนวนมากที่ยังคงให้ความไว้วางใจ
และเชื่อถือในการให้บริการที่ดีและมีคุณภาพของฝ่ายฯ เป็นระยะเวลาอันยาวนานตลอดมา

นอกจากนี้ฝ่ายฯ มีการพัฒนาด้านบุคลากรอย่างสม่ำเสมอโดยให้พนักงานได้มีโอกาสในการศึกษา
ฝึกอบรมในด้านต่างๆ เพื่อเพิ่มพูนความรู้ความสามารถและทักษะต่างๆ
ในการคงไว้ซึ่งการให้บริการที่ดีและมีคุณภาพสูงสุดตลอดมา
โดยจัดให้พนักงานในทุกระดับเข้ารับการฝึกอบรมอย่างต่อเนื่องจากสถาบันทั้งในประเทศและต่างประเทศ

-   การจัดหาผลิตภัณฑ์หรือบริการ

  การจัดหาผลิตภัณฑ์เพื่อให้บริการนั้น ส่วนใหญ่เป็นการนำเข้าจากต่างประเทศ ภายใต้สัญญา

การเป็นตัวแทนจำหน่าย
จะมีเพียงอุปกรณ์เฉพาะบางส่วนเท่านั้นที่นำเข้าหรือสั่งซื้อจากตัวแทนจำหน่ายสินค้านั้นๆโดยตรง
สำหรับการเข้าร่วมประมูลหรือซื้อขายในลักษณะที่เป็นการขายโครงการแบบเบ็ดเสร็จ (Turn-Key
Project) เท่านั้น

-   งานที่ยังไม่ได้ส่งมอบ

ปัจจุบัน ฝ่ายฯ มีโครงการซึ่งอยู่ในระหว่างดำเนินการ ได้แก่
โครงการติดตั้งระบบโครงข่ายข้อมูลและสารสนเทศให้กับกระทรวงวัฒนธรรม
โครงการติดตั้งอุปกรณ์โครงข่ายข้อมูล และโครงการไทยแพคให้กับ บริษัท กสท โทรคมนาคม จำกัด
(มหาชน) เป็นต้น

-   โครงการในอนาคต

ฝ่ายฯ มีโครงการที่จะเข้าร่วมประมูลงานของหน่วยงานราชการและรัฐวิสาหกิจต่างๆ ที่สำคัญใน
หลายลักษณะ เช่น โครงการติดตั้งระบบริการลูกค้าสัมพันธ์แบบหลายสื่อ (Multi Channel
Contact Center) โครงการบริหารจัดการด้านความปลอดภัยของโครงข่ายคอมพิวเตอร์
(Network Security) และโครงการติดตั้งระบบสื่อสารทางเสียงบนโครงข่ายข้อมูล (VoIP
Network) เป็นต้น

ฝ่ายโครงข่ายโทรคมนาคม

-   ลักษณะผลิตภัณฑ์หรือบริการ

ฝ่ายฯ เป็นผู้จัดจำหน่ายและให้บริการครบวงจร ตั้งแต่การสำรวจพื้นที่ ออกแบบระบบ จัดหา ติดตั้ง
ทดสอบ ดำเนินการรวมทั้งรับประกันคุณภาพ สำหรับอุปกรณ์ระบบสื่อสารโทรคมนาคมขนาดใหญ่
ทั้งระบบสื่อสารผ่านใยแก้วนำแสง ระบบสื่อสารผ่านไมโครเวฟ ระบบสื่อสารผ่านดาวเทียม
และระบบ Base Station ของโทรศัพท์เคลื่อนที่ นอกจากนี้ฝ่ายฯ
ยังเป็นผู้แทนจำหน่ายและให้บริการติดตั้ง รวมถึงบริการหลังการขายของผลิตภัณฑ์ตู้สาขา NEC และ
LG-Nortel

-   การตลาดและภาวะการแข่งขัน

การแข่งขันค่อนข้างสูง และมีแนวโน้มจะคงความรุนแรงต่อไป เนื่องจากนโยบาย e-Auction
ของรัฐบาล งานโครงการส่วนใหญ่เป็นงานประมูล ซึ่งคู่แข่งส่วนหนึ่งเป็นบริษัทต่างชาติ

ฝ่ายฯ ให้ความสำคัญกับคุณภาพงานบริการ โดยนำเสนอสินค้าที่เหมาะสมกับสภาพธุรกิจ
และความต้องการของลูกค้า และการให้บริการที่รวดเร็วมีประสิทธิภาพ
แม้ราคาเป็นปัจจัยสำคัญปัจจัยหนึ่ง

กลุ่มลูกค้างานโครงการส่วนใหญ่เป็นรัฐวิสาหกิจและราชการ กลุ่มลูกค้าของระบบโทรศัพท์
หรือระบบสื่อสารในองค์กรขนาดกลาง ได้แก่ ธุรกิจโรงแรม องค์กรทั่วไปที่ไม่ใช่ราชการ และ
Supply Chain ต่างๆ ด้วยคุณภาพ ประสบการณ์ และการดำรงอยู่ในธุรกิจนี้เป็นเวลานาน
รวมถึงชื่อเสียงของบริษัทฯ ทำให้ลูกค้ามีความเชื่อมั่นในบริษัทฯ
จึงเป็นปัจจัยสนับสนุนที่สำคัญในการแข่งขัน

-   การจัดหาผลิตภัณฑ์หรือบริการ

ฝ่ายฯ นำเสนอผลิตภัณฑ์ทั้งแบบนำเข้าจากต่างประเทศ
และผลิตภัณฑ์ในประเทศที่มีคุณภาพมาตรฐานดีตามประเภทของงาน และความต้องการของลูกค้า

-   งานที่ยังไม่ได้ส่งมอบ

ฝ่ายฯ มีโครงการที่อยู่ระหว่างดำเนินการ ได้แก่
โครงการวางระบบสายเคเบิลใต้ดินใยแก้วนำแสงให้กับบริษัท ระบบขนส่งมวลชนกรุงเทพ จำกัด
(มหาชน) (บีทีเอส) โครงการวางระบบเครือข่ายความ เร็วสูงให้กับการไฟฟ้าส่วนภูมิภาค
โครงการจัดหารถเคลื่อนที่และสถานีสื่อสารผ่านดาวเทียมให้กับกองทัพอากาศ
โครงการสถานีโทรคมนาคมพระโขนงของ กสท. โครงการเคเบิลใยแก้วนำแสงของ ทศท.
และโครงการ Upgrade DWDM เส้นทางสายใต้ของ กสท.

-   โครงการในอนาคต

ฝ่ายฯ มุ่งที่จะหาพันธมิตรใหม่ๆ
ทั้งที่เป็นผู้ผลิตและตัวแทนจัดหาระบบอุปกรณ์สื่อสารด้านโทรคมนาคมต่างๆ
ให้เหมาะสมกับความต้องการของลูกค้า ทั้งราคาและเทคโนโลยี โดยมีแผนเข้าร่วมประมูลงานต่างๆ
ของหน่วยงานราชการและรัฐวิสาหกิจที่สำคัญๆ ไม่เพียงแต่ในกลุ่มผู้ให้บริการโทรคมนาคมเท่านั้น
แต่ยังรวมถึงองค์กรขนาดใหญ่ที่มีเครือข่ายระบบสื่อสารเป็นของตัวเอง เช่น
การไฟฟ้าฝ่ายผลิตแห่งประเทศไทย การไฟฟ้าส่วนภูมิภาค เป็นต้น

บริษัท ล็อกซเล่ย์ ไวร์เลส จำกัด

-   ลักษณะผลิตภัณฑ์หรือบริการ

บริษัทฯ เป็นบริษัทย่อยของ บริษัท ล็อกซเล่ย์ จำกัด (มหาชน) ดำเนินธุรกิจโทรคมนาคม
โดยแบ่งออกเป็น 4 ธุรกิจหลัก คือ

1. ผลิตภัณฑ์สื่อสารโทรคมนาคม (Telecom product) เป็นตัวแทนจำหน่ายอุปกรณ์ของ
Ericsson Enterprise Products เช่น PABX และ Huawei Telecom Products เช่น
DWDM & SDH รวมถึงให้บริการติดตั้งและการบำรุงรักษาหลังการขาย

2. ผลิตภัณฑ์สื่อสารข้อมูล (Datacom Product)
เป็นตัวแทนจำหน่ายอุปกรณ์สื่อสารข้อมูลเป็นศูนย์ฝึกอบรม ตลอดจนให้บริการงานฝึกอบรมของ 3Com
H3C Datacom Products

3. ผลิตภัณฑ์สื่อสารไร้สาย (Wireless Broadband Solution & Product)
เป็นตัวแทนจำหน่ายอุปกรณ์ของ Motorola เช่น Moto Wi4 อันได้แก่ Canopy, WiMAX, Wi-Fi
mesh และ Broadband Over Power Line ให้บริการ Wireless transmission
Solution ต่างๆ เช่น Free Space Object (FSO), Radio Frequency Repeater (RF
Repeater) และ Microwave

4. Professional service ให้บริการบริหารงานโครงการ บริการด้านงานวิศวกรรม,
(Engineering Services), RF Design, Outsourcing Service
และให้บริการปรับปรุงคุณภาพเครือข่ายโทรศัพท์มือถือด้วยเทคนิคต่างๆ เช่น
การปรับปรุงเครือข่ายเพื่อเพิ่มประสิทธิภาพการให้บริการ การแก้ไขจุดอับสัญญาณ (Hole fill to
improve coverage) การเพิ่มอุปกรณ์ทวนสัญญาณ ขยายสัญญาณ (Repeater, Multi-carrier
power amplification) เพิ่มเครือข่ายสื่อสัญญาณให้ครอบคลุมภายในอาคารมากขึ้น
เพื่ออำนวยความสะดวกให้ลูกค้า

-   การตลาดและภาวะการแข่งขัน

บริษัทฯ
มีนโยบายดำเนินธุรกิจโดยการเสนอสินค้าให้เป็นไปตามความประสงค์ของลูกค้าอย่างครบถ้วนเหมาะสม
มีการให้บริการทั้งก่อนและหลังการขายตลอด 24 ชั่วโมง
ลูกค้าส่วนใหญ่เป็นหน่วยงานราชการและเอกชน บริษัทฯ
มีช่องทางการจำหน่ายหลากหลายรูปแบบทั้งการจำหน่ายผ่านตัวแทนและการจำหน่ายตรงโดยพนักงานของบริษัทฯ
นอกจากนี้ยังมีการจำหน่ายผ่านผู้รับเหมาก่อสร้างของงานโครงการต่างๆ
รวมถึงการเข้าประมูลงานเอง

ด้านการแข่งขันของธุรกิจนี้แม้จะมีการแข่งขันค่อนข้างสูงแต่ด้วยผลงานที่ได้รับความไว้วางใจจากลูกค้ามายาวนาน
รวมถึงการพัฒนาคุณภาพและบริการอย่างต่อเนื่องและทันสมัย
จึงไม่เป็นปัญหาต่อการแข่งขันของบริษัทฯ มากนัก บริษัทฯ
ยังสร้างความสัมพันธ์ที่ดีกับกลุ่มลูกค้าอย่างจริงใจทำให้ลูกค้าเชื่อถือและแนะนำลูกค้าต่อกัน
จึงสามารถขยายฐานลูกค้าได้อย่างต่อเนื่อง

-   การจัดหาผลิตภัณฑ์หรือบริการ

บริษัทฯ ให้ความสำคัญในการคัดสรรคู่ค้า ผู้ผลิต
ทีมงานที่มีประสบการณ์และมีความชำนาญเข้าร่วมงานในแต่ละโครงการเพื่อขยายฐานการตลาด
ตลอดจนเลือกสรรผลิตภัณฑ์ที่ดีมีความนำสมัย สามารถสนองความต้องการของลูกค้าได้

-   งานที่ยังไม่ได้ส่งมอบ

บริษัทฯ อยู่ระหว่างดำเนินงานโครงการต่างๆ ได้แก่ โครงการจัดสร้างส่วนขยาย DWDM & SDH
ภาคเหนือของบริษัท กสท โทรคมนาคม จำกัด (มหาชน) และโครงการจัดหาอุปกรณ์ SDH
ให้กับการไฟฟ้าส่วนภูมิภาค เขต 1

-   โครงการในอนาคต

บริษัทฯ เน้นการทำธุรกิจที่มีผลตอบแทนดี เป็นโครงการที่สามารถขยายธุรกิจและสร้างรายได้
ให้อย่างต่อเนื่อง อีกทั้งเป็นประโยชน์ต่อสาธารณชนและประเทศชาติ
และให้บริการบำรุงรักษาสินค้าให้แก่ลูกค้าอย่างรวดเร็วและมีประสิทธิภาพ นอกจากนี้บริษัทฯ
ยังมีเป้าหมายที่จะเป็นส่วนหนึ่งในโครงการขยายบริการและปรับปรุงคุณภาพเครือข่ายโทรศัพท์มือถือ
CDMA ไปยัง 51 จังหวัดในภูมิภาคต่างๆ ทั่วประเทศอีกด้วย

ฝ่ายคอนซูเมอร์อิเลคทรอนิกส์

-   ลักษณะผลิตภัณฑ์หรือบริการ

ฝ่ายฯ เป็นผู้นำเข้าและตัวแทนจำหน่ายโทรศัพท์เคลื่อนที่ของ Sony Ericsson, LG, BenQ, และ
Gigabyte ในประเทศไทย
โดยผสมผสานการจัดจำหน่ายเครื่องลูกข่ายโทรศัพท์เคลื่อนที่ให้มีความหลากหลายเพื่อตอบสนองความต้องการของลูกค้าได้ทุกกลุ่ม
ตั้งแต่เครื่องสำหรับใช้งานขั้นพื้นฐาน จนถึงเครื่องที่ใช้เทคโนโลยีชั้นสูง เช่น Smart Phone และ
GPS PDA Phone

เนื่องในปี2550 เป็นปีมหามงคลเฉลิมพระชนมพรรษาพระบาทสมเด็จพระเจ้าอยู่หัว ครบ 80 พรรษา
5 ธันวาคม 2550 ในฐานะภาคเอกชนที่น้อมรำลึกในพระมาหากรุณาธิคุณต่อพระองค์ท่านฯ บริษัทฯ
ได้รับการแต่งตั้งจากบริษัท โมโตโรล่า (ประเทศไทย) จำกัด
เป็นตัวแทนขอพระราชทานพระบรมราชานุญาตจัดทำโครงการจำหน่ายโทรศัพท์เคลื่อนที่ โมโตโลร่า
รุ่นโมโตเครเซอร์ เค 1
เชิญตราสัญลักษณ์งานเฉลิมพระเกียรติเนื่องในโอกาสมหามงคลเฉลิมพระชนมพรรษา 80 พรรษา 5
ธันวาคม 2550 ประดับที่ด้านหน้าโทรศัพท์รุ่นดังกล่าว ด้วยเทคนิคเลเซอร์ ซึ่งผลิตเพียงจำนวน
3,799 เครื่อง จำหน่ายให้แก่บุคคลทั่วไป โดยบริษัทฯ ได้ทูลเกล้าฯ ถวายรายได้จากการจำหน่าย
จำนวน 1.5 ล้านบาท สมทบทุนมูลนิธิทางไกลผ่านดาวเทียมเป็นที่เรียบร้อยแล้ว

-   การตลาดและภาวะการแข่งขัน

ธุรกิจจำหน่ายโทรศัพท์เคลื่อนที่มีการแข่งขันสูงมาก ฝ่ายฯ
มีแหล่งจำหน่ายปลีกเป็นช่องทางจำหน่ายหลัก ได้แก่ โซนี่อีริคสัน ช้อป
ร้านค้าในห้างสรรพสินค้าชั้นนำในกรุงเทพมหานคร และ Modern Trade ต่างๆ เช่น แมคโคร
และคาร์ฟู ทั้งนี้ ฝ่ายฯ ยังได้เปิดช่องทางการจำหน่ายไปยังตลาดต่างประเทศ เช่น
กลุ่มประเทศในเอเชียตะวันออก ซึ่งเป็นกลุ่มที่มีแนวโน้มการจำหน่ายสูงในระยะยาว

-   การจัดหาผลิตภัณฑ์หรือบริการ

นอกจากการเป็นตัวแทนจำหน่ายผลิตภัณฑ์แล้ว ฝ่ายฯ
ยังได้รับการแต่งตั้งให้เป็นผู้ดำเนินการศูนย์บริการซ่อมบำรุงโทรศัพท์เคลื่อนที่ SonyEricsson
หรือเรียกว่า Global Service Partner (GSP) และ LG Shop โดยฝ่ายฯ
ได้แต่งตั้งตัวแทนจำหน่ายหลักร่วมให้บริการหลังการจำหน่ายเพื่อให้ครอบคลุมพื้นที่ให้บริการทั่วประเทศและอำนวยความสะดวกให้ลูกค้าอย่างทั่วถึง

-   งานที่ยังไม่ได้ส่งมอบ

  -ไม่มี-

-   โครงการในอนาคต

ฝ่ายฯ มุ่งเน้นขยายสาขา และปรับปรุงคุณภาพการให้บริการ ณ ศูนย์บริการลูกค้าต่างๆ
เพื่อให้ลูกค้าเกิดความพึงพอใจสูงสุด

ฝ่ายการพิมพ์และเทคโนโลยี

-   ลักษณะผลิตภัณฑ์หรือบริการ

ฝ่ายฯ ดำเนินธุรกิจเกี่ยวกับอุตสาหกรรมการพิมพ์ โดยเป็นตัวแทนจำหน่ายเครื่องพิมพ์
อุปกรณ์การพิมพ์ อะไหล่ ให้บริการบำรุงรักษา รวมทั้งให้คำปรึกษาเกี่ยวกับระบบการพิมพ์
ทั้งระบบก่อนพิมพ์ (PRE-PRESS) ระบบการพิมพ์ (PRINTING) และระบบหลังการพิมพ์ (POST
PRESS) แก่ลูกค้า

-   การตลาดและภาวะการแข่งขัน

ฝ่ายฯ ให้ความสำคัญในเรื่องคุณภาพ และความเชื่อมั่นของลูกค้าในผลิตภัณฑ์
โดยมีบริการหลังการขาย การรับประกัน และการตอบสนองต่อปัญหาของลูกค้าอย่างรวดเร็ว
เพื่อให้ลูกค้าได้ประโยชน์สูงสุดจากผลิตภัณฑ์ ลูกค้าหลักของฝ่ายฯ เป็นหน่วยงานภาครัฐ
และบริษัทเอกชนที่มีปริมาณงานพิมพ์จำนวนมาก มีวิสัยทัศน์ในการใช้เทคโนโลยีเพื่อปรับปรุงศักยภาพ
คุณภาพ และเพิ่มคุณค่าต่องานพิมพ์
โดยเสนอขายตรงต่อลูกค้าเป็นหลักเพื่อตอบสนองความต้องการลูกค้าให้ได้มากที่สุด

เนื่องจากผลิตภัณฑ์ของฝ่ายฯ เป็นผลิตภัณฑ์ที่มีราคาสูง คุณภาพดี
การแข่งขันจะเน้นในความคุ้มค่าต่อการลงทุนระยะยาวโดยการลดต้นทุนการผลิต
ประกอบกับการให้บริการอย่างครบวงจร และ เอาใจใส่
เพื่อประกันความมั่นใจว่าลูกค้าได้ลงทุนในผลิตภัณฑ์ที่มีคุณภาพ
และสามารถสร้างผลกำไรในการลงทุนตลอดอายุการใช้งาน

-   การจัดหาผลิตภัณฑ์หรือบริการ

ฝ่ายฯ นำเข้าและเป็นตัวแทนจำหน่ายผลิตภัณฑ์จากเจ้าของเทคโนโลยี ได้แก่
เครื่องพิมพ์ระบบออฟเซต Miyakoshi จากประเทศญี่ปุ่น เครื่องพิมพ์ความเร็วสูงของ Kodak
Versamark จากประเทศสหรัฐอเมริกา และเครื่องพิมพ์ดิจิตอลขนาดเล็กระบบ Ink-Jet

-   งานที่ยังไม่ได้ส่งมอบ

-ไม่มี-

-   โครงการในอนาคต

ฝ่ายฯ มีเป้าหมายที่จะขยายตลาดให้ครอบคลุมมากขึ้น ทั้งระดับผลิตภัณฑ์ (Low-End และ High
end) รูปแบบ และชนิดของผลิตภัณฑ์ให้ครบวงจรมากขึ้น โดยเน้นการนำเสนอในรูปแบบ
Integrated Solution
เพื่อให้ระบบการทำงานของทุกผลิตภัณฑ์ทำงานสอดคล้องและเพิ่มโอกาสการจำหน่ายผลิตภัณฑ์อย่างต่อเนื่อง

ฝ่าย Intelligent Communication (ICD)

-   ลักษณะผลิตภัณฑ์หรือบริการ

ฝ่ายฯ
ดำเนินธุรกิจให้คำปรึกษาและพัฒนางานด้านการนำเทคโนโลยีการสื่อสารที่ทันสมัยมาใช้เพื่อเพิ่มประสิทธิภาพในการดำเนินธุรกิจ
ทั้งด้านการติดต่อสื่อสารในองค์กรและระหว่างองค์กร โดยมีผลิตภัณฑ์ 2 กลุ่มคือ

1. อุปกรณ์ Radio Frequency Identification (RFID) โดยนำมาประยุกต์ วิเคราะห์
และออกแบบระบบที่สอดคล้องกับความต้องการของลูกค้า โดยนำเสนอ Solution
ให้กับกลุ่มลูกค้าในอุตสาหกรรมต่างๆ เช่น (Logistics & Supply Chain Management)
การจัดการกระบวนการ (Process Management) การให้บริการและระบบรักษาความปลอดภัย
(Service and Security) ธุรกิจการปศุสัตว์และทะเบียนสัตว์ (Farming and Livestock)
การตรวจสอบย้อนกลับของสินค้าและขบวนการผลิต (Traceability) การจัดการห้องสมุดอัจฉริยะ
(Intelligent Library Management)
รวมถึงการนำเข้าและจำหน่ายอุปกรณ์ที่เกี่ยวข้องกับเทคโนโลยี RFID และ Bar Code ที่ฝ่ายฯ
เป็นพันธมิตรธุรกิจ (Business Partner) อย่างเป็นทางการกับบริษัทชั้นนำทางธุรกิจ RFID
หลายบริษัท เช่น Motorola – Symbol, 3 M และ Silicon Craft เป็นต้น ส่วนในประเทศ
ฝ่ายฯ เป็นพันธมิตรกับบริษัท ซิลิคอน คราฟ์ ที่เป็นบริษัทออกแบบและผลิต RFID Chip ของคนไทย

2. ระบบตู้สาขาโทรศัพท์ VoIP ระบบ Contact Center และ ระบบ Unified Messaging
ของ AVAYA ซึ่งเป็นผลิตภัณฑ์ชั้นนำจากประเทศสหรัฐอเมริกา
ใช้ในการเพิ่มประสิทธิภาพการสื่อสารในองค์กร

-   การตลาดและภาวะการแข่งขัน

1. ผลิตภัณฑ์ RFID : ในปัจจุบันมีการนำเทคโนโลยี RFID
มาใช้ในการเพิ่มความถูกต้องและแม่นยำเพื่อลดต้นทุนและดำเนินธุรกิจให้มีประสิทธิภาพยิ่งขึ้น
จนสามารถใช้เป็นจุดแข็งในการแข่งขันทางธุรกิจได้
ส่งผลให้ผู้ที่ดำเนินธุรกิจภายในประเทศเกิดการปรับตัวอย่างรวดเร็ว เพื่อนำเทคโนโลยี RFID
มาใช้อย่างจริงจัง

  โดยฝ่ายฯ ได้กำหนดกลยุทธ์และเป้าหมายการดำเนินธุรกิจโดยมุ่งเน้นการเป็นผู้นำในตลาด RFID

ในการนำเสนอผลิตภัณฑ์ ฝ่ายฯ เน้นการทดสอบ พัฒนา และให้คำแนะนำในการแก้ปัญหาการนำ
RFID มาใช้งาน

2. ผลิตภัณฑ์ AVAYA : การเติบโตของตลาด IP-PABX และ Multi Channel Contact
Center ในประเทศยังมีอีกมาก อีกทั้งฝ่ายฯ มีฐานลูกค้าอยู่มากมายทั้งในภาครัฐและเอกชน
ทำให้มีส่วนแบ่งในตลาดมากและโอกาสขยายตลาดเพิ่มขึ้นยังมีอยู่มากเช่นกัน

-   การจัดหาผลิตภัณฑ์หรือบริการ

ฝ่ายฯ เป็นพันธมิตรธุรกิจอย่างเป็นทางการกับบริษัทชั้นนำทางธุรกิจ RFID
หลายบริษัททั้งในประเทศและต่างประเทศ

-   งานที่ยังไม่ได้ส่งมอบ

  -ไม่มี-

-   โครงการในอนาคต

1. Radio Frequency Identification ( RFID ) : ฝ่ายฯ มุ่งพัฒนา Application
Software ใหม่ๆ พร้อมทั้งการคิดค้นขบวนการติดตั้งและรูปแบบของ Tag, Reader
เพื่อตอบสนองความต้องการลูกค้าในแต่ละลักษณะธุรกิจได้ เช่น การพัฒนา Application
สำหรับขบวนการผลิตสินค้า การตรวจสอบย้อนกลับผลิตภัณฑ์ ทั้งด้านอุตสาหกรรมและการเกษตร
การนำ RFID ไปใช้ร่วมกับงานปศุสัตว์ การจัดทำทะเบียนประวัติของสัตว์ และการปรับปรุงพันธุ์สัตว์
โดยได้รับความร่วมมือจากมหาวิทยาลัยชั้นนำของภาครัฐและหน่วยงานเอกชน
ที่เกี่ยวข้องอีกหลายหน่วยงาน

2. ผลิตภัณฑ์ AVAYA : ฝ่ายฯ มุ่งเน้นการนำเสนอ Application ใหม่ ๆ
บนระบบเดิมของลูกค้าเพื่อให้ลูกค้าได้มีการขยายระบบ และใช้ประโยชน์ได้สูงสุด
อีกทั้งมีนโยบายขยายฐานลูกค้าไปยังกลุ่ม Enterprise Business และหน่วยงานราชการต่าง ๆ
อีกด้วย

บริษัท ล็อกซบิท จำกัด (มหาชน)

-   ลักษณะผลิตภัณฑ์หรือบริการ

บริษัทฯ ให้บริการด้านเทคโนโลยีสารสนเทศ และเทคโนโลยีสื่อสารด้านการโทรคมนาคม เป็นหลัก
โดยเน้นด้านธุรกรรมอัตโนมัติ ระบบตอบรับอัตโนมัติ ระบบจ่ายเงินโดยสื่ออิเล็กทรอนิกส์
ธุรกิจการพัฒนาสื่ออิเล็กทรอนิกส์ ระบบฝาก-ถอนเงินอัตโนมัติ อุปกรณ์คอมพิวเตอร์ขนาดใหญ่
และงานเครือข่ายด้านการสื่อสารข้อมูล
ระบบสื่อสัญญาณความเร็วสูงผ่านอุปกรณ์ที่ใช้เชื่อมโยงชุมสายโทรศัพท์ผ่านสายเคเบิลใยแก้วนำแสง
(SDH และ DXC) ธุรกิจโทรศัพท์สาธารณะ (Payphone) ซึ่งให้บริการทั้งทางด้านการจัดหา ติดตั้ง
รวมถึงการบำรุงรักษา (Services outsourcing) เป็นต้น

นอกจากนี้ บริษัทฯ ยังมีผลิตภัณฑ์ใหม่เกี่ยวกับระบบ Card Processing
เพื่อใช้ในการออกบัตรเครดิต บัตรเดบิต หรือบัตรเงินสด ระบบการอนุมัติการใช้วงเงิน
(Authorization) รวมถึงอุปกรณ์ EDC รุ่นใหม่ที่ใช้กับระบบ GPRS และ WIFI

-   การตลาดและภาวะการแข่งขัน

กลุ่มลูกค้าเป้าหมายของบริษัท ฯ ได้แก่ กลุ่มธุรกิจธนาคาร สถาบันการเงิน
และกลุ่มธุรกิจโทรคมนาคมที่เป็นผู้ให้บริการและเจ้าของเครือข่าย ทั้งภาครัฐ ภาครัฐวิสาหกิจ
และภาคเอกชน
สภาวะการแข่งขันในอุตสาหกรรมนี้จะรุนแรงมากเนื่องจากมีการเปลี่ยนแปลงในเรื่องของเทคโนโลยี
และความเปลี่ยนแปลงความต้องการในด้านการให้บริการลูกค้าค่อนข้างมาก
และการแข่งขันจากผู้ผลิตในภูมิภาคนี้ เช่น จีน และเกาหลีใต้
สินค้าจึงต้องได้รับการพัฒนาให้มีคุณสมบัติ และรูปแบบที่ทันสมัยตามความต้องการอยู่ตลอดเวลา

อย่างไรก็ตามบริษัทฯ ยังมีความได้เปรียบเมื่อเทียบกับคู่แข่ง ทั้งนี้เพราะบุคลากรของบริษัทฯ
มีความเชี่ยวชาญในการให้บริการและดูแลรักษาระบบต่าง ๆ รวมทั้งการวางแผนโครงสร้างองค์กร
ซึ่งได้รับการออกแบบไว้อย่างเหมาะสม ทำให้การให้บริการในบางกรณีสามารถแก้ไขได้เอง
ตอบสนองความต้องการของกลุ่มลูกค้าได้รวดเร็ว
และสามารถใช้ประโยชน์จากเทคโนโลยีได้อย่างเต็มที่
รวมทั้งการให้บริการเสริมหลังการขายอย่างต่อเนื่อง ทำให้บริษัทฯ ได้รับความไว้วางใจจากลูกค้า

-   การจัดหาผลิตภัณฑ์หรือบริการ

บริษัทฯ ทำการศึกษาตลาดและความต้องการของลูกค้าอยู่เสมอ
เนื่องจากสินค้าที่จำหน่ายอยู่นั้นมีการเปลี่ยนแปลงค่อนข้างเร็ว ทั้งทางด้านเทคโนโลยี
ด้านสารสนเทศและโทรคมนาคม
สินค้าที่นำเสนอต้องเป็นสินค้าที่ผ่านเกณฑ์มาตรฐานซึ่งใช้อยู่แพร่หลายทั่วโลก
โดยที่บุคลากรของบริษัทฯ จะต้องสามารถดูแล และให้บริการในด้านเทคนิค
หรือโปรแกรมในบางผลิตภัณฑ์ที่ได้รับอนุญาตจากผู้ผลิตได้ ไม่ได้เป็นเพียงผู้แทนจำหน่ายเท่านั้น
ซึ่งถือเป็นการเพิ่มมูลค่าของการให้บริการแก่ลูกค้าด้วย

-   งานที่ยังไม่ได้ส่งมอบ

บริษัทฯ มีโครงการติดตั้งเครื่อง EDC
และอุปกรณ์บางส่วนของเครื่องถอนเงินอัตโนมัติให้กับธนาคารต่างๆ

-   โครงการในอนาคต

บริษัทฯ มีเป้าหมายที่จะให้บริการแบบครบวงจรมากกว่าการจำหน่ายทั่วไป และดำเนินธุรกิจประเภท
Business Outsourcing ซึ่งเป็นธุรกิจบริการที่เริ่มมีความสำคัญ
และสามารถเพิ่มฐานรายได้อย่างต่อเนื่อง บริษัทฯ
มีโครงการให้บริการด้านการสื่อสารและการจัดเก็บข้อมูลเพื่อความปลอดภัยขององค์กรและการเข้าถึงของระบบ
(Identity Management Solution) นอกจากนั้นยังมีโครงการ Work Flow ของ Global
360 ซึ่งเป็นระบบการจัดการและจัดเก็บเอกสาร และโครงการ EDC
ทดแทนเครื่องเก่าซึ่งไม่รองรับเทคโนโลยีของบัตรเครดิตรุ่นใหม่ซึ่งมีชิปไมโครโปรเซสเซอร์ฝังอยู่เพื่อช่วยในการตรวจสอบและป้องกันการปลอมแปลงบัตร
(EMV) รวมทั้งเครื่องรุ่นใหม่ๆ ที่พร้อมใช้งานในทุกที่ในระบบ GPRS และ WIFI

บริษัท โปรเฟสชั่นนัล คอมพิวเตอร์ จำกัด

-   ลักษณะผลิตภัณฑ์หรือบริการ

บริษัทฯ ดำเนินธุรกิจด้านการวางระบบสารสนเทศแบบครบวงจร (Total IT Solutions) ได้แก่
การจำหน่าย ให้เช่า และบริการดูแลรักษา Computer hardware, Software, Network,
Site preparation รวมถึงการให้บริการปรึกษาด้านเทคโนโลยี สารสนเทศ
และการบริหารจัดการศูนย์คอมพิวเตอร์ด้วยบุคลากรมืออาชีพ

เพื่อสร้างความมั่นใจให้กับลูกค้า
นอกจากการเข้าเป็นสมาชิกก่อตั้งของกลุ่มอุตสาหกรรมซอฟต์แวร์ของสภาอุตสาหกรรมแห่งประเทศไทย
บริษัทฯ ยังพัฒนาตนเองให้อยู่ในระดับมาตรฐานจนได้รับการรับรองมาตรฐาน ISO 9001: 2000
จากสถาบัน MASCI, มาตรฐาน CMM level 2 รวมถึงได้รับรางวัลต่าง ๆ อาทิเช่น IBM
BEACON Award (2003) เป็นต้น และในปี 2548 บริษัทฯ ได้รับการรับรองจาก The Maturity
Model for Software (SW-CMM) Level 2 ซึ่งเป็นการปรับปรุงระบบการพัฒนา Software
Development ให้เข้าสู่มาตรฐานโลก

การตลาดและภาวะการแข่งขัน

แม้ในปีที่ผ่านมาสถานการณ์ทางการเมืองส่งผลกระทบโดยตรงต่อธุรกิจ
ก่อให้เกิดการชะลอตัวในการจัดซื้อ จัดทำโครงการด้าน IT ของภาครัฐ บริษัทฯ
ยังคงเน้นการนำเสนอ Solution และการบริการที่มีคุณภาพมาตรฐาน
ในราคายุติธรรมเพื่อให้ได้รับความพึงพอใจจากลูกค้า และสามารถแข่งขันกับผู้ค้ารายอื่นได้
โดยเน้นการควบคุมต้นทุนของสินค้า การจัดส่ง รวมถึงการบริหารการจัดการที่มีประสิทธิภาพ
และการพัฒนาความสามารถของพนักงานอย่างต่อเนื่อง สำหรับสินค้าที่จัดจำหน่ายนั้น บริษัทฯ
คัดสรรผลิตภัณฑ์จากผู้ผลิตชั้นนำที่ได้มาตรฐานคุณภาพ เช่น IBM, HP, CISCO, Oracle, และ
Microsoft นำเสนอให้กับลูกค้า

ลูกค้ากลุ่มเป้าหมายของบริษัทฯ ได้แก่ หน่วยงานราชการ รัฐวิสาหกิจ กลุ่มธุรกิจโทรคมนาคม
ธุรกิจสุขภาพ และธนาคาร โดยการจำหน่ายผ่านตัวแทนและพนักงานขายของบริษัทฯ

-   การจัดหาผลิตภัณฑ์หรือบริการ

นอกจากการพัฒนาสินค้าแล้ว บริษัทฯ ยังให้ความสำคัญในการพัฒนาบุคลากรเช่นกัน
โดยมีแผนพัฒนาทีมงาน Software Development ให้ได้รับการรับรอง CMMII และทีม IT
Outsourcing ให้ได้รับการรับรอง ITIL (Information Technology Infrastructure
Library) Certification ซึ่งปัจจุบันบริษัทฯ
มีพนักงานที่ผ่านการทดสอบในหลายสาขารวมกันมากกว่า 100 ใบรับรอง

-   งานที่ยังไม่ได้ส่งมอบ

บริษัทฯ มีโครงการที่อยู่ระหว่างการดำเนินการส่งมอบ ได้แก่
โครงการกองทุนเงินให้กู้ยืมเพื่อการศึกษา โครงการสำนักงานปลัดกระทรวงมหาดไทย
โครงการกรมบัญชีกลาง และโครงการกรมสรรพากร เป็นต้น

-   โครงการในอนาคต

บริษัทฯ มีโครงการขยายระบบ Network โครงการติดตั้งระบบรักษาความปลอดภัย โครงการจัดทำ
Web Portal และโครงการระบบ e-Procurement ทั้งนี้เพื่อขยายการให้บริการลูกค้าได้มากขึ้น

บริษัท เน็ทวัน เน็ทเวิร์ค โซลูชั่น จำกัด

-   ลักษณะผลิตภัณฑ์หรือบริการ

บริษัทฯ ให้บริการในลักษณะ Data Communication System Integrator
โดยจัดจำหน่ายและให้เช่าซื้ออุปกรณ์เครือข่ายและระบบคอมพิวเตอร์
รวมถึงการออกแบบและติดตั้งโครงสร้างเครือข่ายและดูแลระบบที่เป็นลักษณะของ Mission
Critical โดยใช้เทคนิคการรวมข้อมูล เสียง และ Video
เข้าด้วยกันผ่านเครือข่ายหรือโครงสร้างของ Internet โดยมีลูกค้าเป็นกลุ่ม SME
ถึงธุรกิจขนาดใหญ่ที่มีการเชื่อมโยง Internet Broad Band

-   การตลาดและภาวะการแข่งขัน

การพัฒนาด้านการสื่อสาร Internet อย่างต่อเนื่องในประเทศ ได้เสริมให้บริษัทฯ
มีช่องทางในการจำหน่ายอุปกรณ์และบริการมาโดยตลอด อีกทั้งการที่บริษัทฯ
มีบริการหลากหลายที่สามารถตอบสนองความต้องการการใช้งาน Internet อย่างมีประสิทธิภาพ
และมีความปลอดภัยสูง ลูกค้าสามารถใช้ประโยชน์จาก Internet ได้สูงสุดในการดำเนินธุรกิจ
ทำให้สินค้าและบริการของบริษัทฯ เป็นที่ต้องการของลูกค้าเสมอมา

-   การจัดหาผลิตภัณฑ์หรือบริการ

บริษัทฯ เป็นผู้แทนจำหน่ายสินค้าที่มีคุณภาพจากบริษัทคู่ค้าที่มีชื่อเสียงระดับโลก ได้แก่ Cisco
System Inc., F5 Network, Blue Coat และ Microsoft
โดยมีนโยบายที่จะรักษาไว้ซึ่งคุณภาพสินค้าและบริการที่ดีเยี่ยม

-   งานที่ยังไม่ได้ส่งมอบ

บริษัทฯ มีงานที่อยู่ระหว่างดำเนินการ คือ โครงการเครือข่ายมหาวิทยาลัย
และการดูแลระบบเครือข่ายของลูกค้าระดับใหญ่อีกหลายโครงการ

-   โครงการในอนาคต

ในอนาคตบริษัทฯ มีนโยบายขยายงานด้าน Outsourcing
โดยเน้นการบริการด้านการบริหารเครือข่าย Desk top และความปลอดภัย
ซึ่งคาดว่าจะเป็นที่ต้องการของตลาดอย่างมาก

นอกจากนี้ บริษัทฯ ยังส่งเสริมให้วิศวกรเข้าฝึกอบรมและสอบ International Certification
อย่างต่อเนื่อง อีกทั้งยังมี Network Lab ภายในบริษัทฯ
เพื่อให้วิศวกรทดสอบและศึกษาผลงานด้วยตัวเองตลอดเวลา บริษัทฯ ยังมีโครงการฝึกอบรมต่าง ๆ
ทั้งด้านการจำหน่าย การบริหาร และการเสริมสร้างความสามัคคีและ Team work อย่างสม่ำเสมอ

บริษัท ดิจิตอล สกรีน เพลย์ จำกัด

-   ลักษณะผลิตภัณฑ์หรือบริการ

บริษัทฯ เป็นบริษัทในเครือของบริษัท เน็ทวัน เน็ทเวิร์ค โซลูชั่น จำกัด
ดำเนินธุรกิจหลักด้านการให้บริการการเรียนการสอนผ่านอินเตอร์เน็ท
โดยมีลูกค้าสำคัญคือมหาวิทยาลัยราชภัฏพระนคร ซึ่งได้มีการทำสัญญาการให้บริการแบบ One-Stop
Service ในการให้บริการอินเตอร์เน็ทสำหรับนักศึกษาทั้งที่อยู่ในมหาวิทยาลัยราชภัฏพระนคร
และการเรียนการสอนผ่านอินเตอร์เน็ทผ่านเครือข่ายจากนอกสถาบัน ซึ่งบริษัทฯ
มีทีมงานที่เป็นผู้เชี่ยวชาญทั้งทางด้าน Multimedia
และทางด้านเทคนิคที่ให้บริการอยู่ในมหาวิทยาลัยราชภัฏพระนครมากว่า 5 ปี

-   การตลาดและภาวะการแข่งขัน

จุดเด่นของบริษัทฯ คือ
การมีพนักงานที่มีความรู้ความเชี่ยวชาญในการให้บริการทั้งในด้านระบบการเรียนการสอนผ่านอินเตอร์เน็ท
และการให้บริการด้านเครือข่ายที่สอดคล้องผสมผสานกันได้เป็น อย่างดี
ซึ่งทำให้สามารถขยายงานออกไปได้อย่างเต็มประสิทธิภาพ
ลูกค้ามีความมั่นใจในการให้บริการของบริษัทฯ ทำให้บริษัทฯ
สามารถดำเนินธุรกิจอยู่ได้แม้ว่ามีการแข่งขันในตลาดสูงมาก

-   การจัดหาผลิตภัณฑ์หรือบริการ

บริษัทฯ ได้ให้บริการติดตั้งคอมพิวเตอร์แม่ข่าย รวมถึงอุปกรณ์ต่าง ๆ
แก่มหาวิทยาลัยราชภัฏพระนครมากกว่า 3
วิทยาเขตให้เชื่อมโยงเครือข่ายซึ่งกันและกันโดยผ่านเครือข่ายอินเตอร์เน็ทความเร็วสูงซึ่งมีระบบรักษาความปลอดภัย
และการบริหารจัดการที่ดีและมีประสิทธิภาพ

-   งานที่ยังไม่ได้ส่งมอบ

บริษัทฯ มีโครงการที่ดำเนินการอย่างต่อเนื่องเป็นระยะเวลา 5 ปี ให้กับมหาวิทยาลัยราชภัฏ
พระนคร โดยเริ่มสัญญาตั้งแต่ปี พ.ศ. 2550

-   โครงการในอนาคต

บริษัทฯ มีนโยบายพัฒนาระบบเพื่อให้บริการแก่มหาวิทยาลัย และบริษัทต่างๆ
ที่ต้องการสนับสนุนการเรียนรู้ผ่านระบบอินเตอร์เน็ทตามนโยบายของรัฐบาลให้มากขึ้น ซึ่งในปี 2550
บริษัทฯ ได้ติดตั้งระบบอินเตอร์เน็ทไร้สาย (WiFi)
ที่มหาวิทยาลัยราชภัฏพระนครสำหรับนักศึกษาและอาจารย์โดยไม่เสียค่าใช้จ่าย

บริษัท โมบาย อินโนเวชั่น จำกัด

-   ลักษณะผลิตภัณฑ์หรือบริการ

บริษัทฯ ดำเนินธุรกิจให้บริการระบบบริหาร และจัดการพิกัดตำแหน่งยานพาหนะ (Fleet
Management System) แบบ Real Time ในรูปแบบ Application Service Provider
(ASP) รายแรกของประเทศไทย ภายใต้ชื่อ Fleet Expert
ที่เป็นการทำงานร่วมกันของเทคโนโลยีสื่อสารอันทันสมัยของระบบเครือข่ายโทรศัพท์เคลื่อนที่ GSM
เทคโนโลยีระบบรับ-ส่งสัญญาณดาวเทียม GPS และเทคโนโลยีระบบแผนที่ดิจิตอล
เพื่อใช้ในการค้นหาและติดตามตำแหน่งของยานพาหนะ ที่อยู่ในระหว่างการปฏิบัติงาน ณ
เวลาปัจจุบันได้ในทันที
ทำให้ผู้ใช้งานสามารถรับรู้ตำแหน่งที่แน่นอนของยานพาหนะด้วยค่าพิกัดแสดงตำแหน่งบนแผนที่ที่มีความถูกต้องและแม่นยำสูง
ทั้งยังสามารถควบคุม ตรวจสอบความเคลื่อนไหว และทราบสถานะการขับขี่ยานพาหนะ
ตลอดจนการติดต่อสื่อสารกับผู้ขับขี่ยานพาหนะ โดยผ่านระบบ สื่อสารบนหน้าจอคอมพิวเตอร์
จากศูนย์ควบคุมการปฏิบัติงานหรือสำนักงานได้ทันที

-   การตลาดและภาวะการแข่งขัน

บริษัทฯ มุ่งเน้นคุณภาพของสินค้าและการบริการที่ดี มีการพัฒนาสินค้าอย่างต่อเนื่อง ให้ความ
สำคัญในการดูแลลูกค้า ทั้งด้านฝึกอบรม
และการให้คำแนะนำทางด้านเทคโนโลยีตลอดระยะสัญญาด้วยราคาที่สมเหตุสมผล
กลุ่มลูกค้าเป้าหมาย ได้แก่ องค์กรที่ต้องบริหารจัดการพาหนะต่างๆ
ซึ่งมีช่องทางการจำหน่ายทั้งการขายตรงและขายผ่านตัวแทน
สำหรับสภาวะการแข่งขันนั้นมีแนวโน้มในการใช้กลยุทธ์ทั้งด้านราคา และการให้บริการที่หลากหลาย

-   การจัดหาผลิตภัณฑ์หรือบริการ

Fleet Expert
เป็นการทำงานร่วมกันของเทคโนโลยีสื่อสารอันทันสมัยของระบบเครือข่ายโทรศัพท์เคลื่อนที่ GSM
เทคโนโลยีระบบรับ-ส่งสัญญาณดาวเทียม GPS และเทคโนโลยีระบบแผนที่ดิจิตอล
เพื่อใช้ในการค้นหา และติดตามตำแหน่งของยานพาหนะ
ตลอดจนการติดต่อสื่อสารกับผู้ขับขี่ยานพาหนะ โดยผ่านระบบสื่อสารบนหน้าจอคอมพิวเตอร์
จากศูนย์ควบคุมการปฏิบัติงานหรือสำนักงานได้ในทันที

-   งานที่ยังไม่ได้ส่งมอบ

  -ไม่มี-

-   โครงการในอนาคต

บริษัท ฯ มุ่งให้บริการระบบบริหารและตรวจสอบพิกัดตำแหน่งยานพาหนะให้กับธุรกิจ
ลอจิสติกส์ทุกประเภท รวมถึงรถยนต์ส่วนบุคคล และขยายธุรกิจไปยังประเทศเพื่อนบ้านตามพื้นที่
ที่สัญญาณโทรศัพท์ GSM ครอบคลุมถึง โดยบริษัทฯ
จะมีการลงทุนเพิ่มเติมในด้านอุปกรณ์และเทคโนโลยีต่างๆ ที่ทันสมัย
เพื่อการดำเนินงานที่มีประสิทธิภาพ และสามารถตอบสนองความต้องการของลูกค้าได้

บริษัท ดาต้า มายนิ่ง จำกัด

-   ลักษณะผลิตภัณฑ์หรือบริการ

บริษัทฯ ดำเนินธุรกิจด้านอินฟอร์เมชั่นเทคโนโลยี โดยเป็น System Integrator
ด้านระบบวิเคราะห์ข้อมูลให้กับลูกค้าทั้งหน่วยงานราชการและเอกชน
ซึ่งจำเป็นต้องใช้ข้อมูลเหล่านั้นมาประกอบในการบริหารงาน และภารกิจของหน่วยงานนั้น

-   การตลาดและภาวะการแข่งขัน

กลุ่มลูกค้าของบริษัทฯ ได้แก่ หน่วยงานที่มีการป้องกันและปราบปรามอาชญากรรม
หน่วยงานที่เกี่ยวข้องกับการดูแลการฉ้อโกงในธุรกิจที่เกี่ยวกับการเงินทั้งภาคราชการและเอกชนซึ่งรวมถึงภาคธนาคาร
ที่ต้องการนำข้อมูลมาใช้ในการวิเคราะห์ในการสนับสนุนการป้องกันและปราบปรามการ ฟอกเงิน
และบริหารงาน

ช่องทางการจำหน่ายจะเป็นในรูปโครงการซึ่งจะติดต่อโดยตรงกับลูกค้า
การแข่งขันของธุรกิจนี้อาศัยความไว้วางใจและความเชื่อมั่นในระบบและบริการที่ประทับใจมากกว่าการแข่งขันด้านราคา

-   การจัดหาผลิตภัณฑ์หรือบริการ

บริษัทฯ เป็นพันธมิตรกับบริษัทเจ้าของผลิตภัณฑ์ซอฟท์แวร์ซึ่งส่วนใหญ่จะเป็นต่างประเทศ
การนำเสนอผลิตภัณฑ์แต่ละโครงการขึ้นอยู่กับขนาดของงาน และความต้องการของลูกค้า
รวมถึงการเป็นพันธมิตรกับบริษัทพัฒนาซอฟท์แวร์
เพื่อให้ระบบงานที่จะนำเสนอตรงกับความต้องการของลูกค้ามากขึ้น

-   งานที่ยังไม่ได้ส่งมอบ

  -ไม่มี-

-   โครงการในอนาคต

บริษัทฯ วางแผนนำเสนอระบบต่างๆ ให้แก่สถาบันการเงินต่างๆ รวมทั้งธุรกิจหลักทรัพย์ นอกจากนี้
ยังมีแผนการขยายฐานลูกค้าไปยังกลุ่มธุรกิจประกันภัยด้วย

กลุ่มธุรกิจการค้า

กลุ่มธุรกิจการค้าประกอบด้วยหน่วยงานต่างๆ ที่เป็นผู้ผลิต เป็นตัวแทนจำหน่ายสินค้าหลาก
หลายประเภท ได้แก่ สินค้าอุปโภค บริโภค สินค้าเคมีอุตสาหกรรม ผลิตภัณฑ์ก่อสร้าง และสินค้าอื่นๆ
ตามความต้องการของลูกค้า รวมทั้งการให้บริการ Call Center อีกด้วย
จากภาวะการแข่งขันในธุรกิจการค้าที่มีความรุนแรงเพิ่มขึ้นอย่างต่อเนื่อง กลุ่มฯ
จึงให้ความสำคัญในเรื่องคุณภาพสินค้าและบริการ
การรักษาเครือข่ายธุรกิจและความเชื่อมั่นที่ลูกค้ามีต่อบริษัทฯ โดยอยู่บนพื้นฐานของความเป็นธรรม
และความพึงพอใจของลูกค้าและผู้ร่วมธุรกิจเป็นหลัก

ฝ่ายเคมีอุตสาหกรรม 1

-   ลักษณะผลิตภัณฑ์หรือบริการ

ฝ่ายฯ เป็นตัวแทนจำหน่ายสินค้าเคมีภัณฑ์ในภาคอุตสาหกรรมต่างๆ เช่น อุตสาหกรรมสิ่งทอ อาหาร
ไม้ น้ำยางข้น ถุงมือแพทย์ กระดาษ แก้ว ปิโตรเคมี
และผลิตภัณฑ์ทำความสะอาดภายใต้ชื่อสินค้าของบริษัทฯ
อีกทั้งรับผลิตและพัฒนาสูตรเคมีภัณฑ์ตามความต้องการของลูกค้า นอกจากนี้ฝ่ายฯ
ยังเป็นผู้ผลิตสินค้าทางการเกษตร ได้แก่ ปุ๋ย ธาตุอาหารเสริมสำหรับพืช

-   การตลาดและภาวะการแข่งขัน

แม้สภาพการแข่งขันค่อนข้างสูง แต่เมื่อเทียบศักยภาพของฝ่ายฯ กับคู่แข่งแล้ว เห็นว่าฝ่ายฯ
ยังมีข้อได้เปรียบอยู่ ไม่ว่าจะด้วยชื่อเสียงที่ดีอันยาวนานของบริษัทฯ ทั้งด้านฐานะทางการเงิน
และการบริการที่ดีต่อลูกค้า ดังนั้นฝ่ายฯ มุ่งเน้นการจำหน่ายสินค้าคุณภาพดีในราคาที่แข่งขันได้
อีกทั้งการบริการที่ดีโดยตอบสนองความต้องการของลูกค้าได้อย่างถูกต้องและรวดเร็ว
ซึ่งจะนำไปสู่การพัฒนาความสัมพันธ์ที่ยั่งยืนกับลูกค้า
กลุ่มลูกค้าส่วนใหญ่เป็นกลุ่มผู้ใช้สินค้าหรือโรงงานอุตสาหกรรมที่เป็นผู้ผลิต ส่วนสินค้าทางการเกษตร
ฝ่ายฯ จำหน่ายไปยังกลุ่มตัวแทนจำหน่ายสินค้าตามภูมิภาคหรือจังหวัดในเขตนั้น ๆ

-   การจัดหาผลิตภัณฑ์หรือบริการ

ผลิตภัณฑ์ส่วนใหญ่นำเข้าจากต่างประเทศ และมีบางส่วนได้รับการสนับสนุนผลิตภัณฑ์คู่ค้าในประเทศ
โดยฝ่ายฯ มุ่งเน้นการนำเสนอผลิตภัณฑ์คุณภาพดีในราคาที่แข่งขันได้ นอกจากนั้นฝ่ายฯ
ยังคำนึงถึงสิ่งแวดล้อมและผู้บริโภค โดยเลือกใช้เทคโนโลยีที่ดี
มีกากเหลือจากการผลิตต่ำในโรงงานผลิตผลิตภัณฑ์ทำความสะอาดของฝ่ายฯ
ส่งผลให้โรงงานของฝ่ายฯ ได้รับการรับรองมาตรฐาน GMP จากกระทรวงสาธารณสุขอาหารและยา

-   งานที่ยังไม่ได้ส่งมอบ

- ไม่มี-

-   โครงการในอนาคต

ฝ่ายฯ มีนโยบายขยายการพัฒนาผลิตภัณฑ์เพื่อใช้ในอุตสาหกรรมปิโตรเคมี พลาสติก และอาหาร
แช่แข็ง อีกทั้งเตรียมความพร้อมการผลิตผลิตภัณฑ์ทำความสะอาด
เพื่อรองรับการขยายตัวทางธุรกิจของ บริษัท แอล ไดเร็ค จำกัด ซึ่งเป็นบริษัทในเครือล็อกซเล่ย์

ฝ่ายเคมีอุตสาหกรรม 2

ลักษณะผลิตภัณฑ์หรือบริการ

ฝ่ายฯ เป็นตัวแทนจำหน่ายสินค้าเคมีภัณฑ์ให้กับผู้ผลิตทั้งจากต่างประเทศ และในประเทศ
โดยมีกลุ่มลูกค้าหลักเป็นโรงงานผลิตสินค้าในอุตสาหกรรมต่างๆ ได้แก่ Cosmetics, Ceramic &
Glass, Paint & Ink, Chemicals Manufacturer, Electroplating, Food &
Pharma, Feed & Farm, Lubricant, Petrochemicals, Rubber & Plastics เป็นต้น
นอกจากนี้ยังมีสินค้าบางส่วนส่งออกจำหน่ายต่างประเทศ ซึ่งเป็นเคมีภัณฑ์ที่ผลิตภายในประเทศ
และเคมีภัณฑ์ที่นำเข้ามาเป็น Value Added Products

-   การตลาดและภาวะการแข่งขัน

เนื่องจากสินค้าส่วนใหญ่ของฝ่ายฯ เป็นสินค้านำเข้าจากต่างประเทศ
ดังนั้นสิ่งที่ส่งผลกระทบโดยตรงต่อต้นทุน และการกำหนดราคาจำหน่าย คือ
อัตราแลกเปลี่ยนเงินตราต่างประเทศ รวมถึงความผันผวนของราคาน้ำมัน
ส่งผลต่อราคาสินค้าและค่าขนส่ง อีกปัจจัยหนึ่งที่ส่งผลกระทบต่อธุรกิจโดยทางอ้อม คือ
ลูกค้าที่เป็นผู้ผลิตขนาดใหญ่สามารถติดต่อกับผู้ผลิตโดยตรงจากต่างประเทศโดยไม่ผ่านตัวแทนจำหน่ายทำให้โอกาสการทำธุรกิจน้อยลง
อย่างไรก็ตามด้วยศักยภาพของฝ่ายฯ ที่มีทีมขายและผู้บริหารที่มีประสบการณ์ ดำเนินธุรกิจมายาวนาน
และมีการบริการจัดการที่ดี ประกอบกับบริษัทมีชื่อเสียงและเป็นที่รู้จักมายาวนาน ฝ่ายฯ
จึงเน้นกลยุทธ์ด้านการตอบสนองความต้องการของลูกค้าเป็นสำคัญ
ด้วยการเสนอบริการด้านการจัดการสินค้าอย่างครบวงจร รวมทั้งบริการก่อนและหลังการขาย
ตลอดจนการพัฒนาสินค้าใหม่ ๆ อย่างต่อเนื่อง

-   การจัดหาผลิตภัณฑ์หรือบริการ

ฝ่ายฯ เป็นผู้นำจำหน่ายสินค้าให้กับโรงงานผู้ผลิตโดยตรงเป็นหลัก
รวมทั้งจำหน่ายสินค้าผ่านบริษัทตัวแทน ฝ่ายฯ มีนโยบายเน้นหาแหล่งผู้ผลิต (Supplier) ที่ดี
ผลิตสินค้าที่มีคุณภาพ ในราคาที่สามารถแข่งขันในตลาดได้
รวมถึงการแสวงหาผลิตภัณฑ์ที่มีเทคโนโลยีสูงขึ้น เช่น Green product
ที่ไม่มีผลไม่กระทบต่อสิ่งแวดล้อม เพื่อให้เป็นไปตามมาตรฐานและนโยบายการรักษาสภาพแวดล้อมที่ดี

-   งานที่ยังไม่ได้ส่งมอบ

-ไม่มี-

-   โครงการในอนาคต

ฝ่ายฯ มีนโยบายลงทุนเป็นผู้ผลิตโดยตรง เพื่อเป็นฐานรองรับปริมาณ
สินค้าให้กับทีมขายที่มีความพร้อมอยู่แล้ว

ฝ่ายผลิตภัณฑ์ก่อสร้าง

ลักษณะผลิตภัณฑ์หรือบริการ

ฝ่ายฯ ดำเนินธุรกิจด้านการจัดหา จำหน่าย และให้บริการเกี่ยวกับผลิตภัณฑ์และงานก่อสร้าง
โดยจำแนกผลิตภัณฑ์เป็น 2 กลุ่ม คือ กลุ่มผลิตภัณฑ์ด้านสถาปัตยกรรม ได้แก่
หลังคาและผนังเหล็กเคลือบสี แผ่นพื้นเหล็กสำเร็จรูป แผ่นอลูมิเนียมเคลือบสีตกแต่งอาคาร
(Aluminium Composite Panel) โครงสร้างผ้าใยสังเคราะห์ขึ้นรูปด้วยแรงดึง
เครื่องบำรุงรักษาอาคารสูง และกลุ่มผลิตภัณฑ์ด้านงานระบบ ได้แก่
ระบบระบายควันไฟและบานเกล็ด ระบบควบคุมอาคารอัตโนมัติ ระบบลิฟท์และบันไดเลื่อน
(Building Automation System)

-   การตลาดและภาวะการแข่งขัน

ปัจจุบันตลาดผลิตภัณฑ์ก่อสร้างมีการแข่งขันสูง
โดยเฉพาะอย่างยิ่งการแข่งขันด้านราคาจากสินค้าที่ผลิตในประเทศและสินค้านำเข้าจากประเทศจีน
ฝ่ายฯ จึงใช้กลยุทธ์นำเสนอผลิตภัณฑ์หลากหลายประเภท และทำการตลาดแบบครบวงจร เน้น
Solution ควบคู่กับการให้บริการเสริม เริ่มตั้งแต่รับออกแบบ ให้คำปรึกษา และติดตั้ง
เพื่อเป็นการเพิ่มโอกาสในธุรกิจ ลูกค้าหลักของฝ่าย ฯ คือ ผู้รับเหมาก่อสร้างทั้งภาครัฐและเอกชน
โดยฝ่าย ฯ ใช้ช่องทางการจำหน่ายแบบขายตรงเข้าโครงการ
มีทีมการตลาดนำเสนอข้อมูลเบื้องต้นให้กับลูกค้า และทีมผู้แทนจำหน่ายติดต่อกับลูกค้าในรายละเอียด

-   การจัดหาผลิตภัณฑ์หรือบริการ

ผลิตภัณฑ์ที่ฝ่ายฯ จัดจำหน่ายมีทั้งผลิตภัณฑ์ที่ผลิตภายในประเทศ และนำเข้าจากต่างประเทศ ฝ่ายฯ
สรรหาผลิตภัณฑ์ก่อสร้างอื่นๆ เพิ่มเติมอย่างต่อเนื่อง เพื่อนำเสนอผลิตภัณฑ์ที่มีคุณภาพสูงขึ้น
ได้รับการพัฒนาใช้เทคโนโลยีที่ทันสมัยขึ้น และอยู่ในราคาที่เหมาะสม
เพื่อตอบสนองความต้องการของลูกค้าให้ได้มากที่สุด

-   งานที่ยังไม่ได้ส่งมอบ

ฝ่ายฯ มีโครงการที่อยู่ระหว่างดำเนินการ ได้แก่ โครงการศาลาว่าการ กทม. 2 ดินแดง
โครงการสถานีรถไฟฟ้า Airport Rail Link โครงการโรงไฟฟ้าบางประกง

-   โครงการในอนาคต

แนวโน้มงานโครงการก่อสร้างใหญ่ๆ ในประเทศไทยยังมีอยู่มาก มีหลายโครงการที่ฝ่ายฯ
ติดตามความคืบหน้ามาตลอดเพื่อเข้าเป็นผู้ให้บริการ อีกทั้งฝ่ายฯ
มีเป้าหมายที่จะเป็นหนึ่งในผู้นำผลิตภัณฑ์ก่อสร้างที่นำเข้าจากต่างประเทศ
โดยเน้นผลิตภัณฑ์ที่ช่วยให้การก่อสร้างเสร็จได้รวดเร็ว
และผลิตภัณฑ์ประเภทการก่อสร้างแบบผนังเบา (Dry Process)

ฝ่ายธุรกิจต่างประเทศ

-   ลักษณะผลิตภัณฑ์หรือบริการ

ฝ่ายฯ ดำเนินธุรกิจส่งออกสินค้าไปจำหน่ายยังต่างประเทศ โดยมีสินค้าหลัก คือ อาหารกุ้ง
อีกทั้งเป็นตัวแทนจำหน่ายสินค้ากลุ่มโทรคมนาคม ได้แก่ สาย Fiber Optic
ซึ่งมีสาธารณรัฐสังคมนิยมเวียดนามเป็นตลาดใหญ่ นอกจากนี้ฝ่ายฯ
ยังจำหน่ายสินค้าตามที่ลูกค้ากำหนดไว้ให้เช่นกัน

-   การตลาดและภาวะการแข่งขัน

แม้มีการแข่งขันในตลาดสูง และอัตราแลกเปลี่ยนค่าเงินบาทที่แข็งขึ้น
ส่งผลกระทบต่อธุรกิจการส่งออก กลยุทธ์ที่ฝ่ายฯ ใช้ คือ
การยึดหลักรักษาคุณภาพของสินค้าและบริการทั้งก่อนและหลังการจำหน่ายให้ลูกค้าได้รับความพึงพอใจมากที่สุด
การจัดส่งสินค้าที่มีคุณภาพมาตรฐานตรงตามความต้องการของลูกค้าภายในเวลาที่กำหนด
ส่งผลให้ฝ่ายฯ ได้รับความไว้วางใจจากลูกค้าเสมอมา และสามารถเพิ่มรายได้ให้ธุรกิจของฝ่ายฯ
เติบโตอย่างต่อเนื่อง

-   การจัดหาผลิตภัณฑ์หรือบริการ

สินค้าที่ฝ่ายฯ จำหน่ายมีทั้งจากผู้ผลิตโดยตรง และผ่านตัวแทนจำหน่ายหลัก
โดยจะทำการคัดเลือกสินค้าที่ตรงตามความต้องการของลูกค้า และนำเสนอสินค้าใหม่ๆ
อีกหลายประเภท เพื่อให้ลูกค้าได้มีโอกาสเลือกใช้แต่สินค้าที่มีประโยชน์และได้รับความพึงพอใจสูงสุด

-   โครงการในอนาคต

จากความสำเร็จต่อเนื่องในการส่งออก ฝ่ายฯ
มุ่งเน้นที่จะขยายตลาดการค้าไปยังกลุ่มประเทศแถบอินโดจีนให้มากขึ้น โดยการขยายฐานเรื่อง
Contracted Farming และเพิ่มสินค้าคุณภาพดีนำเสนอให้กับลูกค้า

ฝ่ายธุรกิจภูมิภาค

-   ลักษณะผลิตภัณฑ์หรือบริการ

ฝ่ายฯ มีสำนักงานประกอบธุรกิจทั้งในส่วนกลางและส่วนภูมิภาค ดำเนินธุรกิจให้บริการเช่า
และจำหน่ายเครื่องคอมพิวเตอร์และอุปกรณ์โทรคมนาคม
เพื่อการศึกษาแก่สถาบันการศึกษาภาครัฐและเอกชนทั่วประเทศ รวมถึงการติดตั้งระบบเครือข่าย
(Network) การดูแลบำรุงรักษาและการซ่อมแซมเครื่องใช้สำนักงาน นอกจากนี้ ฝ่ายฯ
เป็นตัวแทนจำหน่ายสินค้าอื่น ๆ อีกหลากหลาย
เพื่อนำไปสร้างโครงการให้กลุ่มลูกค้าเป้าหมายทั้งหน่วยงานราชการ และเอกชน

-   การตลาดและภาวะการแข่งขัน

สินค้าที่ฝ่ายฯ จำหน่ายนั้น เป็นสินค้าที่มีความจำเป็นต่อการใช้งานของผู้บริโภคสูง
จึงทำให้มีผู้ประกอบการอื่นเป็นคู่แข่งมาก โดยเฉพาะการแข่งขันด้านราคา แต่ฝ่ายฯ
ได้วางกลยุทธ์นำเสนอสินค้า เข้าช่องทางการจำหน่ายที่หลากหลาย
และมุ่งเน้นคุณภาพพร้อมราคาที่เหมาะสมเพื่อให้ลูกค้าได้รับความพึงพอใจสูงสุด

-   การจัดหาผลิตภัณฑ์หรือบริการ

สินค้าที่ฝ่ายฯ จำหน่าย ส่วนใหญ่นำเข้าจากต่างประเทศ และมีบางส่วนผลิตในประเทศ ซึ่งฝ่ายฯ
มีผู้ขายสำหรับสินค้าแต่ละประเภทอยู่ในประเทศ จึงไม่มีความยุ่งยากในการจัดหาสินค้า
ฝ่ายฯทำหน้าที่เป็นตัวแทนจำหน่าย
โดยการสั่งซื้อสินค้าในแต่ละครั้งจะกระทำเมื่อได้รับคำสั่งซื้อจากลูกค้าแล้วเป็นส่วนใหญ่
ทั้งนี้เพื่อลดภาระการเก็บสินค้าคงคลัง และลดความเสี่ยงที่จะเกิดขึ้นด้วย

-   งานที่ยังไม่ได้ส่งมอบ

  -ไม่มี-

-   โครงการในอนาคต

ฝ่ายฯ มีนโยบายสรรหาสินค้าใหม่ที่เหมาะสมทั้งด้านคุณภาพและราคานำเสนอให้กับลูกค้า
และมุ่งหากลุ่มลูกค้าใหม่เพื่อขยายตลาดเพิ่มมากขึ้น

บริษัท ล็อกซเล่ย์ เทรดดิ้ง จำกัด

-   ลักษณะผลิตภัณฑ์หรือบริการ

บริษัทฯ เป็นผู้จัดจำหน่ายสินค้าอุปโภค บริโภค ชั้นนำ อาทิเช่น น้ำมันพืชกุ๊ก นมสดหนองโพ
น้ำปลาตราตาชั่ง ถั่วลันเตากรีนนัท ซีเล็คทูน่า เป็นต้น อีกทั้งมีผลิตภัณฑ์ที่บริษัทเป็นเจ้าของเอง คือ
Joyce ผลิตภัณฑ์เครื่องสำอางสมุนไพรจากกวาวเครือซึ่งเป็นสินค้า Brand Leader ในตลาด
ที่บริษัทฯได้พัฒนาร่วมกับนักวิจัยกวาวเครือชาวไทยที่มีผลงานเป็นที่รู้จักทั่วโลกคือ รศ.ดร.วิชัย
เชิดชีวศาสตร์

-   การตลาดและภาวะการแข่งขัน

แม้ภาวะการแข่งขันในตลาดสินค้าอุปโภค บริโภค มีค่อนข้างสูง ทั้งในด้านราคา ตัวสินค้า
รวมถึงช่องทางจำหน่ายที่แข่งขันกันระหว่างการค้าส่งและค้าปลีกสมัยใหม่ บริษัทฯ
สามารถทำยอดขายอยู่ในระดับ TOP3 ของตลาด ทั้งนี้บริษัทฯ
ให้การดูแลลูกค้าในแต่ละประเภทอย่างใกล้ชิด
รวมทั้งจัดกิจกรรมการตลาดส่งเสริมการขายอย่างสม่ำเสมอ
เพื่อให้ตรงกับกลุ่มเป้าหมายในแต่ละชนิดสินค้า

-   การจัดหาผลิตภัณฑ์หรือบริการ

ในการนำเสนอสินค้านั้น บริษัทฯ คัดสรรเฉพาะผลิตภัณฑ์ที่มีคุณภาพดี เพื่อให้ผู้ใช้สินค้า ของบริษัทฯ
ได้รับสิ่งที่ดีที่สุดอย่างเต็มที่ อีกทั้งมีทำการวิจัยและพัฒนาสินค้าทั้งประเภทอาหารและเครื่องสำอาง
อยู่อย่างต่อเนื่อง เพื่อให้ตอบสนองความต้องการของผู้บริโภคได้มากขึ้น โดยบริษัทฯ
กระจายสินค้าถึงลูกค้าโดยผ่านทุกช่องทาง ทั้งค้าส่ง ค้าปลีก ค้าปลีกสมัยใหม่ ร้านสะดวกซื้อ
โรงแรม ภัตตาคาร เป็นต้น

-   งานที่ยังไม่ได้ส่งมอบ

  -ไม่มี-

-   โครงการในอนาคต

บริษัทฯ มีนโยบายสรรหาผลิตภัณฑ์ที่มีคุณภาพดีเพิ่มมากขึ้น อีกทั้งทำการวิจัย
และพัฒนาสินค้าอย่างต่อเนื่อง
เพื่อขยายตลาดและสามารถตอบสนองความต้องการของผู้บริโภคให้ได้มากขึ้น

บริษัท แอล ไดเร็ค จำกัด

-   ลักษณะผลิตภัณฑ์หรือบริการ

บริษัทฯ ดำเนินธุรกิจในรูปแบบการตลาดแบบขายตรง ขยายตลาดจำหน่ายผลิตภัณฑ์อุปโภค บริโภค
โดยการแนะนำสมาชิกระบบเครือข่าย จัดประชุมอบรมความรู้ด้านการขาย
การตลาดและผลิตภัณฑ์ให้แก่สมาชิกโดยไม่คิดค่าใช้จ่ายใดๆ ทั้งสิ้น
ทั้งนี้เพื่อเสริมสร้างความรู้ความเข้าใจในการประกอบธุรกิจได้อย่างมีประสิทธิภาพ
สมาชิกจะมีรายได้หลักจากการขายและการขยายงานด้านการตลาดตามแผนการตลาดที่บริษัทฯ
ได้กำหนดไว้ การเข้าสู่ตลาดแบบขายตรงนี้ จะทำให้บริษัทฯ เพิ่มเครือข่ายผู้บริโภค
อันมีผลให้เครือข่ายรวมของบริษัทครบถ้วนและแข็งแกร่งยิ่งขึ้น

-   การตลาดและภาวะการแข่งขัน

ปัจจุบันมีผู้ประกอบการจำนวนมากที่ดำเนินธุรกิจในระบบการตลาดขายตรง (เครือข่าย) ซึ่งบริษัทฯ
เป็นหนึ่งในระบบดังกล่าว ทำให้มีการแข่งขันที่สูงมาก แต่บริษัทฯ
ดำเนินธุรกิจด้วยความศรัทธาและเชื่อมั่นของสมาชิกภายใต้บริษัทแม่ที่เป็นบริษัทมหาชนที่มีชื่อเสียง
และก่อตั้งมานานกว่า 68 ปี บริษัทฯ จึงมีสมาชิกเข้าร่วมธุรกิจเป็นจำนวนมาก
สามารถสร้างรายได้ให้แก่บริษัทฯ ได้ตามเป้าหมายที่คาดไว้

-   การจัดหาผลิตภัณฑ์หรือบริการ

ผลิตภัณฑ์ส่วนใหญ่ที่บริษัทฯ จัดจำหน่ายเป็นผลิตภัณฑ์ที่ผลิตภายในประเทศ
ผ่านการวิจัยและพัฒนาโดยนักวิทยาศาสตร์จากสถาบันที่มีชื่อเสียง
ทั้งนี้เพื่อให้เกิดความปลอดภัยต่อผู้บริโภค

-   โครงการในอนาคต

บริษัทฯ มุ่งเน้นคัดสรรสินค้าใหม่ๆ นำเสนอให้ผู้บริโภค
พร้อมทั้งขยายฐานลูกค้า/สมาชิกให้เพิ่มขึ้นด้วย

บริษัท พาร์ทโซน (ประเทศไทย) จำกัด

-   ลักษณะผลิตภัณฑ์หรือบริการ

บริษัทฯ ดำเนินธุรกิจด้านการจัดจำหน่าย อะไหล่รถยนต์ อะไหล่รถจักรยานยนต์สำหรับตลาดทดแทน
(After Market) รวมถึงเครื่องมือและอุปกรณ์ที่ใช้งานบริการรถยนต์ อุตสาหกรรม
และใช้งานทั่วไป

-   การตลาดและภาวะการแข่งขัน

บริษัทฯ มีนโยบายและลักษณะการตลาดที่ต้องการสร้างช่องทางการกระจายสินค้าที่สามารถควบคุมได้
โดยจำหน่ายสินค้าผ่านตัวแทน ขายตรง หรือผู้แทนขาย ในส่วนของธุรกิจค้าส่ง บริษัทฯ
จำหน่ายสินค้าผ่านพนักงานขายส่งของบริษัทฯ ที่กระจายครอบคลุมทั่วประเทศ ในส่วนธุรกิจค้าปลีก
บริษัทฯ จำหน่ายสินค้าผ่านสาขาของบริษัทฯ จำนวน 4 สาขา

ในตลาดทดแทนสำหรับอะไหล่รถ (After Market Parts) และเครื่องมือช่าง
คู่แข่งโดยตรงมีมาก ซึ่งส่วนใหญ่เป็นลักษณะธุรกิจครอบครัว คู่แข่งทางอ้อม คือ โรงงานผลิต
หรือผู้นำเข้า แต่ด้วยประสบการณ์ของทีมงาน แผนธุรกิจที่ชัดเจน และการสนับสนุนจากคู่ค้าหลัก
บริษัทฯ มั่นใจว่าจะสามารถเติบโตตามแผนธุรกิจที่วางไว้
อีกทั้งแนวโน้มของตลาดยังมีการเจริญเติบโตที่ดีตามอัตราการเจริญเติบโตของการจำหน่ายรถยนต์และรถจักรยานยนต์
โดยมีลูกค้าเป็นผู้ที่ประกอบธุรกิจการให้บริการซ่อม บำรุงรักษา รถยนต์และรถจักรยานยนตร์

ในส่วนอะไหล่รถนั้น เทคโนโลยียานยนต์มีการเปลี่ยนแปลงไม่มากนัก นอกจากโมเดลรถรุ่นใหม่ๆ
ปัจจุบันมีผู้ประกอบการตั้งโรงงานผลิตชิ้นส่วนอะไหล่รถมากขึ้น
อีกทั้งการเปิดเขตการค้าเสรีทำให้มีผู้จำหน่ายต่างประเทศเข้ามาในประเทศมากขึ้น บริษัทฯ
จึงต้องพัฒนาเครือข่ายสาขาให้ครอบคลุมทั่วถึง และเป็นผู้นำในธุรกิจ

-   การจัดหาผลิตภัณฑ์หรือบริการ

สินค้าที่จำหน่ายแบ่งออกเป็นสินค้าที่บริษัทฯ
ได้รับแต่งตั้งให้เป็นผู้แทนจำหน่ายแต่เพียงผู้เดียวในประเทศไทย และสินค้าที่บริษัทฯ
เป็นหนึ่งในตัวแทนจำหน่ายจากหลายตัวแทน ทั้งนี้หากเป็นสินค้าที่บริษัทฯ
ต้องการควบคุมกิจกรรมทางการตลาด ราคา และช่องทางการจำหน่าย บริษัทฯ
จะพยายามติดต่อเพื่อให้ได้มาซึ่งการเป็นตัวแทนแต่ผู้เดียวในพื้นที่ที่ต้องการทำตลาด
สำหรับสินค้าที่มีหลายตัวแทนจำหน่ายมักเป็นสินค้าที่ติดตลาดอยู่แล้ว ซึ่งบริษัทฯ
จำเป็นที่ต้องมีสินค้าส่วนนี้ไว้ด้วยเพื่อบริการลูกค้าที่เจาะจงในตัวสินค้า

-   งานที่ยังไม่ได้ส่งมอบ

-ไม่มี-

-   โครงการในอนาคต

  บริษัทฯ มีโครงการที่จะเปิดสาขาให้ครบทุกจังหวัดอย่างน้อยจังหวัดละ 1 สาขา ภายใน 5 ปี

บริษัท ล็อกซดาต้า จำกัด

-   ลักษณะและการจัดหาผลิตภัณฑ์หรือบริการ

บริษัทฯ เป็นหนึ่งในผู้ให้บริการชั้นนำในตลาดธุรกิจ Call Center
ซึ่งมีความหลากหลายและครอบคลุมทุกบริการที่เกี่ยวข้อง ทั้งในแบบของการรับสายเข้า
และการโทรออก เช่น การให้บริการข้อมูล การให้ความช่วยเหลือทางเทคนิค
การรับคำสั่งซื้อสินค้าและบริการ การสำรวจความคิดเห็น การเก็บรวบรวมข้อมูล
การทำการตลาดทางโทรศัพท์ การจำหน่ายสินค้าและบริการทางโทรศัพท์ นอกจากนี้ บริษัทฯ
ยังรับเป็นที่ปรึกษาในการจัดตั้ง Call Center การจัดหาพนักงานที่มีคุณภาพเพื่อปฏิบัติงาน ณ
สถานที่ทำการของลูกค้าอีกด้วย

-   การตลาดและภาวะการแข่งขัน

ธุรกิจ Call Center เป็นเครื่องมือทางการตลาดที่กำลังเป็นที่ต้องการอย่างมาก
เนื่องจากความมีประสิทธิผล และสามารถลดค่าใช้จ่ายในองค์กรของลูกค้า
รวมทั้งยังสามารถเป็นช่องทางในการให้บริการที่ทั่วถึง และเข้าถึงลูกค้าอย่างมีประสิทธิภาพ
ทำให้สามารถสร้างความสัมพันธ์กับลูกค้าได้อย่างเต็มที่
และส่งผลไปถึงยอดขายหรือภาพลักษณ์ที่ดีขององค์กร

บริษัทฯ จึงวางแผนการพัฒนาทั้งในด้านคุณภาพ และปริมาณในการให้บริการ โดยในด้านคุณภาพนั้น
บริษัทฯ มีนโยบายในการเพิ่มศักยภาพของพนักงาน มีระบบควบคุมและรับประกันคุณภาพการให้บริการ
และมีการปรับปรุงเทคโนโลยีให้ทันสมัย ส่วนในด้านปริมาณนั้น บริษัทฯ
ได้ขยายฐานลูกค้าด้านการทำการตลาดทางโทรศัพท์
และการขายทางโทรศัพท์ให้มากขึ้นเพื่อตอบรับกระแสความนิยมและความมีประสิทธิผลในการใช้ช่องทางการตลาดนี้
นอกจากนั้นบริษัทฯ ยังได้รับมาตรฐานด้านการจัดการความปลอดภัยของข้อมูลตามมาตรฐาน ISO
27001:2005 (Information Security Management System: ISMS)
เพื่อให้มั่นใจว่าข้อมูลต่างๆ ของคู่ค้าและลูกค้าของบริษัทฯ จะได้รับการดูแลอย่างถูกต้อง เหมาะสม
ซึ่งจะมีส่วนช่วยให้บริษัทฯ ได้เปรียบผู้ประกอบการรายอื่น

-   งานที่ยังไม่ได้ส่งมอบ

-ไม่มี-

-   โครงการในอนาคต

บริษัทฯ มีแผนเสนอการให้บริการไปยังกลุ่มผู้ใช้บริการในสาขาธุรกิจต่างๆ
ให้มากขึ้นเพื่อขยายฐานลูกค้าของบริษัทฯ โดยจะบริหารจัดการความเสี่ยงต่างๆ อย่างเหมาะสม
เพื่อให้มีผลตอบแทนที่มั่นคงแก่ผู้มีส่วนได้เสียของบริษัทฯ ทุกฝ่าย

กลุ่มธุรกิจงานโครงการ

กลุ่ม ฯ ดำเนินธุรกิจที่เป็นการเข้าประมูลงานโครงการระยะสั้นและระยะยาว ให้กับหน่วยงาน
ราชการ รัฐวิสาหกิจ และเอกชน ทั้งในประเทศและต่างประเทศ โดยเริ่มตั้งแต่การออกแบบ
นำเสนอผลิตภัณฑ์ ให้บริการติดตั้ง พัฒนาระบบตามข้อกำหนดของลูกค้า รวมทั้งบำรุงรักษา
และให้คำปรึกษาในแต่ละโครงการ กลุ่มฯ มีพันธมิตร
หรือคู่ค้าที่เป็นบริษัทเจ้าของเทคโนโลยีด้านต่างๆ ที่มีชื่อเสียงเป็นที่ยอมรับทั่วโลก
ดังนั้นหน่วยธุรกิจในกลุ่มฯ จึงเป็นที่ยอมรับของลูกค้าเสมอมา ซึ่งเห็นได้จากการที่หน่วยธุรกิจในกลุ่มฯ
สามารถรักษาฐานลูกค้าเดิมไว้ได้มาเป็นเวลานาน และสามารถขยายฐานลูกค้าใหม่ๆ ได้เช่นกัน

ฝ่ายกิจการโทรทัศน์และวิทยุ

-   ลักษณะผลิตภัณฑ์และบริการ

ฝ่ายฯ ดำเนินธุรกิจโดยเป็นตัวแทนจำหน่ายอุปกรณ์เครื่องส่งโทรทัศน์ เครื่องส่งวิทยุ
อุปกรณ์สำหรับห้องผลิตรายการโทรทัศน์และวิทยุ รวมถึงเป็น System Integrator
เพื่อประมูลงานขาย ออกแบบ ติดตั้ง ก่อสร้างสถานีวิทยุและโทรทัศน์ ให้แก่หน่วยงานราชการ
รัฐวิสาหกิจ หน่วยงานเอกชนที่เกี่ยวข้องอีกทั้งยังให้ความร่วมมือกับหน่วยงานต่างๆ
ในการเผยแพร่ความรู้ด้านเทคโนโลยี ทดลองและทดสอบการออกอากาศในระบบดิจิตอล

-   การตลาดและภาวะการแข่งขัน

การประกาศใช้รัฐธรรมนูญปี 2550
มีความเป็นไปได้ที่จะก่อให้เกิดการเปลี่ยนแปลงทางเทคโนโลยีในการออกอากาศที่ทันสมัยทั้งด้านโทรทัศน์และวิทยุในระบบดิจิตอล
ซึ่งเพิ่มความสามารถในการออกอากาศได้ถึง 4 – 6 โปรแกรม
ทำให้เกิดแรงกระตุ้นสำหรับลูกค้าในการขยายธุรกิจและปรับเปลี่ยนเทคโนโลยี
ดังนั้นความต้องการในตลาดจึงยังสูงอยู่

กลุ่มลูกค้าของฝ่ายฯ เป็นหน่วยงานราชการ รัฐวิสาหกิจ
และเอกชนที่ประกอบกิจการด้านโทรทัศน์และวิทยุ เช่น กรมประชาสัมพันธ์ สถานีโทรทัศน์กองทัพบก
ช่อง 5 บริษัท อสมท จำกัด (มหาชน) สถานีวิทยุกระจายเสียงรัฐสภา บริษัท จีเอ็มเอ็ม มีเดีย
จำกัด (มหาชน) เป็นต้น

-   การจัดหาผลิตภัณฑ์หรือบริการ

ผลิตภัณฑ์ด้านโทรทัศน์และวิทยุส่วนใหญ่ เป็นสินค้าเทคโนโลยีจึงจำเป็นต้องนำเข้าจากต่างประเทศ
เช่น ประเทศสหรัฐอเมริกา ประเทศญี่ปุ่น และยุโรป รวมกับการจัดซื้อจากบริษัทคู่ค้าภายในประเทศ
ที่เป็นตัวแทนสินค้า

-   งานที่ยังไม่ได้ส่งมอบ

ฝ่ายฯ มีงานโครงการจัดตั้งสถานีเครือข่ายภาคใต้ให้กับ ททบ.5 โดยคาดว่าจะเสร็จสิ้นในปี 2551

-   โครงการในอนาคต

ฝ่ายฯ มีนโยบายในการขยายตลาดทั้งด้านสินค้าและการให้บริการ
โดยอยู่ระหว่างการศึกษาสินค้าที่จะตอบสนองความเปลี่ยนแปลงระบบการออกอากาศเป็นระบบดิจิตอลสินค้าระบบสื่อสารโทรคมนาคมและไอที
รวมถึงความเป็นไปได้ในการลงทุนร่วมกับภาคเอกชนต่าง ๆ

ฝ่ายระบบขนส่ง

-   ลักษณะผลิตภัณฑ์หรือบริการ

ฝ่ายฯ ดำเนินธุรกิจประเภท System Integrator ในส่วนงานไฟฟ้า และเครื่องกล (E&M
Works) ซึ่งประกอบด้วย ระบบอาณัติสัญญาณรถไฟ (Railway Signalling) ระบบเก็บเงิน
และระบบควบคุมการจราจรบนทางด่วน (Toll Collection & Traffic Control System)

-   การตลาดและภาวะการแข่งขัน

นโยบายของรัฐบาลที่ให้ความสำคัญกับงานก่อสร้างระบบสาธารณูปโภค(Infrastructure)
โดยเฉพาะการขนส่งทางถนนและระบบราง สร้างโอกาสธุรกิจให้กับฝ่ายฯ
โดยการเข้าร่วมประมูลงานระบบดังกล่าวจากหน่วยงานของรัฐวิสาหกิจที่รับผิดชอบ ได้แก่
การรถไฟแห่งประเทศไทย และการทางพิเศษแห่งประเทศไทย
โดยเป็นคู่ค้ากับบริษัทต่างชาติที่มีชื่อเสียงและมีเทคโนโลยีที่มีคุณภาพในราคาที่เหมาะสม เช่น
ประเทศทางยุโรป เป็นต้น เนื่องจากผลิตภัณฑ์ที่ฝ่ายฯ
นำเสนอเป็นผลิตภัณฑ์ที่ต้องใช้ผู้ชำนาญการเฉพาะ (Specialist) การแข่งขันจึงไม่รุนแรงมากนัก

-   การจัดหาผลิตภัณฑ์หรือบริการ

ผลิตภัณฑ์ของฝ่ายฯ ส่วนใหญ่เป็นการนำเข้ามาจากต่างประเทศ แล้วนำมาประกอบรวมเข้าเป็นระบบ
(Integrate) เพื่อจำหน่ายให้กับลูกค้า โดยฝ่ายฯ
ให้ความสำคัญกับการใช้อุปกรณ์นำเข้าที่ไม่มีผลกระทบต่อสิ่งแวดล้อม

-   งานที่ยังไม่ได้ส่งมอบ

งานของฝ่ายฯ ส่วนใหญ่เสร็จสิ้นในปี 2550 ส่วนงานที่อยู่ระหว่างดำเนินการ คือ โครงการ
Traffic Control ของการทางพิเศษแห่งประเทศไทย ซึ่งมีกำหนดส่งมอบงานในปี 2551-2552

-   โครงการในอนาคต

ฝ่ายฯ ยังคงติดตามความคืบหน้าแผนงาน และนโยบายในการพัฒนาระบบขนส่งของรัฐบาล
รวมทั้งพิจารณาความเป็นไปได้ทางธุรกิจในอนาคตอย่างต่อเนื่อง

ฝ่ายระบบควบคุม

-   ลักษณะผลิตภัณฑ์และบริการ

ฝ่ายฯให้บริการทางวิศวกรรมเทคโนโลยีระบบควบคุม เช่น ระบบควบคุมอัตโนมัติ (Automation
Control System) ระบบควบคุมและสั่งการระยะไกล (Supervisory Control and Data
Acquisition หรือ SCADA System) และระบบตรวจวัดข้อมูลโทรมาตร (Telemetry)
สำหรับงานสาธารณูปโภคและธุรกิจอุตสาหกรรมขนาดใหญ่
โดยให้บริการแบบครบวงจรตั้งแต่การออกแบบระบบ การจัดซื้อจัดหา System Integration
ติดตั้ง ทดสอบ ฝึกอบรม และซ่อมบำรุง

-   การตลาดและภาวะการแข่งขัน

ตลาดการให้บริการระบบควบคุมในโครงการขนาดใหญ่มีการแข่งขันสูง
เนื่องจากมีคู่แข่งจำนวนมากทั้งบริษัทเจ้าของเทคโนโลยีและบริษัทข้ามชาติ แต่เนื่องจากฝ่ายฯ
เป็นผู้ให้บริการรายเดียวในประเทศที่มีผลงานในระบบควบคุมและระบบ SCADA
ของโครงการขนาดใหญ่ที่ต้องใช้เทคโนโลยีระบบควบคุมที่ซับซ้อน
และต้องใช้ประสบการณ์ในการบริหารโครงการ อีกทั้งฝ่ายฯ
มีประสบการณ์ในการทำงานร่วมกับบริษัทนานาชาติ ทั้งที่เป็นเจ้าของเทคโนโลยีเอง
และเป็นบริษัทรับเหมาข้ามชาติรายใหญ่ ฝ่ายฯ จึงมีผลงานและประสบการณ์เป็นจุดขายที่สำคัญ

ลูกค้าส่วนใหญ่ของฝ่ายฯ เป็นหน่วยงานราชการ รัฐวิสาหกิจ
และธุรกิจภาคเอกชนที่ประกอบกิจการสาธารณูปโภค เช่น การไฟฟ้าฝ่ายผลิตแห่งประเทศไทย
การไฟฟ้านครหลวง การไฟฟ้าส่วนภูมิภาค บริษัท ปตท. จำกัด (มหาชน)
บริษัทโรงไฟฟ้าเอกชนต่างๆ และกรมชลประทาน

ช่องทางการจำหน่าย ส่วนใหญ่จะเป็นการประมูลงาน การเข้าหาลูกค้าโดยตรงเป็นหลัก
การเรียกใช้บริการจากลูกค้าเดิม และเป็นตัวแทน (Approved Vendor)
จากบริษัทรับเหมาข้ามชาติรายใหญ่ อีกทั้งฝ่ายฯ ยังได้พัฒนาส่วนงานลูกค้าสัมพันธ์ (Customer
Relation) เพื่อประสานงานกับลูกค้าอย่างต่อเนื่อง

-   การจัดหาผลิตภัณฑ์หรือบริการ

ฝ่ายฯ มีพันธมิตรทางธุรกิจซึ่งเป็นเจ้าของเทคโนโลยีระบบควบคุมและระบบ SCADA
ที่มีผลิตภัณฑ์หลากหลาย มีเทคโนโลยีที่ได้รับการพัฒนาอย่างต่อเนื่อง ผลงานและประสบการณ์ดี
ดังนั้นฝ่ายฯ จึงสามารถจัดซื้อจัดหาผลิตภัณฑ์หรือบริการได้ตรงตามความต้องการของลูกค้า

การดำเนินงานของฝ่ายฯ โดยส่วนใหญ่ไม่มีผลกระทบต่อสิ่งแวดล้อม เนื่องด้วยฝ่ายฯ
มีนโยบายการให้บริการด้วยสำนึกในความรับผิดชอบต่อสิ่งแวดล้อมและสังคม

-   งานที่ยังไม่ได้ส่งมอบ

โครงการที่มีกำหนดส่งมอบในปี 2551 ได้แก่
โครงการจัดหาอุปกรณ์และติดตั้งระบบโทรมาตรอุทกวิทยาลุ่มน้ำบางนราของกรมชลประทาน
และโครงการระบบควบคุมโรงไฟฟ้าราชบุรีของบริษัท ยูเนี่ยน พาวเวอร์ จำกัด (มหาชน)

-   โครงการในอนาคต

ฝ่ายฯ มีโครงการขยายธุรกิจไปในภาคธุรกิจพลังงานทดแทน
รวมทั้งระบบควบคุมเสมือนจริงเพื่อการฝึกอบรม (Training Simulation) นอกจากนี้ ฝ่ายฯ
มีโครงการที่จะขยายตลาดไปยังประเทศเพื่อนบ้านอีกด้วย

ฝ่ายระบบพลังงาน

-   ลักษณะผลิตภัณฑ์หรือบริการ

ฝ่ายฯ ดำเนินธุรกิจที่เกี่ยวข้องกับระบบพลังงานให้แก่ภาครัฐและภาคเอกชน
โดยให้บริการในลักษณะงานบริการรวมระบบ (System Integration)
ซึ่งครอบคลุมตั้งแต่การดำเนินการทางด้านวิศวกรรม การออกแบบ การจัดหาผลิตภัณฑ์
การดำเนินการก่อสร้าง และการบริหารโครงการ เพื่อให้เป็นไปตามความต้องการของลูกค้า เช่น
งานก่อสร้างและปรับปรุงสถานีไฟฟ้า งานก่อสร้างระบบสายส่งและสายจำหน่าย
งานก่อสร้างเคเบิ้ลใต้ดิน งานเคเบิ้ลใต้น้ำ
งานจัดหาและติดตั้งระบบควบคุมการทำงานของสถานีไฟฟ้า ระบบผลิตไฟฟ้าพลังงานแสงอาทิตย์
ระบบไฟฟ้าสำหรับโรงงาน อาคารสูง ระบบสาธารณูปโภค
รวมถึงการให้บริการด้านงานระบบไฟฟ้าทั่วไป ได้แก่ งานบำรุงรักษา งานบริการทดสอบระบบ
และงานให้คำปรึกษาด้านระบบไฟฟ้า เป็นต้น

-   การตลาด และภาวะการแข่งขัน

จากการที่ภาครัฐได้จัดสรรงบประมาณในการลงทุนด้านระบบไฟฟ้าและพลังงานอย่างต่อเนื่อง
เพราะถือเป็นปัจจัยสำคัญในการพัฒนาประเทศและความเป็นอยู่ของประชาชน
ภาคเอกชนเริ่มให้ความสนใจในการลงทุนด้านระบบไฟฟ้าและพลังงานมากขึ้น
จึงสร้างโอกาสทางธุรกิจที่ดีของฝ่ายฯ และจากการที่ฝ่ายฯ ดำเนินธุรกิจด้านนี้มาเป็นเวลานาน
โดยยึดมั่นนโยบายด้านการให้บริการอย่างมีคุณภาพ รวมทั้งบุคลากรในฝ่ายฯ ที่เป็นผู้ที่มีความรู้
ความชำนาญเป็นอย่างดี จึงทำให้มีชื่อเสียงเป็นที่ยอมรับ
และได้รับความไว้วางใจจากลูกค้าอย่างต่อเนื่อง เป็นผลให้ฝ่ายฯ มีสถานภาพและศักยภาพที่ดี
ลูกค้าหลักของฝ่ายฯ ประกอบด้วย การไฟฟ้าส่วนภูมิภาค การไฟฟ้านครหลวง
และการไฟฟ้าฝ่ายผลิตแห่งประเทศไทย

ฝ่ายฯ จำหน่ายสินค้าและบริการให้กับลูกค้า โดยการเข้าร่วมประกวดราคา
ทั้งในลักษณะที่เป็นผู้รับเหมาโดยตรง ผู้รับเหมาช่วง และเสนอขายโดยตรงให้กับลูกค้า โดยฝ่ายฯ
มีนโยบายให้ความสำคัญต่อการการออกแบบ การจัดหาผลิตภัณฑ์
และการควบคุมการดำเนินงานที่มีประสิทธิภาพ เพื่อให้ตรงต่อความต้องการของลูกค้ามากที่สุด

-   การจัดหาผลิตภัณฑ์หรือบริการ

ฝ่ายฯ มีความสัมพันธ์ที่ดีมากกับคู่ค้าซึ่งเป็นผู้ผลิต
และตัวแทนจำหน่ายที่น่าเชื่อถือจากทั้งในประเทศและต่างประเทศ โดยที่ผ่านมาคู่ค้าให้
ความร่วมมือที่ดีในการทำงานกับทางฝ่ายฯ มาโดยตลอดทำให้การจัดหาผลิตภัณฑ์ของฝ่ายฯ
เป็นไปอย่างเหมาะสมต่องานและการนำเสนอต่อลูกค้า

-   งานที่ยังไม่ได้ส่งมอบ

ฝ่ายฯ มีโครงการที่อยู่ระหว่างดำเนินการเพื่อส่งมอบในปี 2551 หลายโครงการ ได้แก่
งานจัดหาและติดตั้งระบบไฟฟ้า La Royale Beach Condominium (ส่วนเพิ่มเติม) จังหวัดชลบุรี
งานก่อสร้างสถานีไฟฟ้า 22kV จำนวน 4 แห่ง ให้กับการไฟฟ้าส่วนภูมิภาค ได้แก่
สถานีไฟฟ้าปราณบุรี สถานีไฟฟ้าประจวบคีรีขันธ์ สถานีไฟฟ้าชุมพรและสถานีไฟฟ้านครสวรรค์1

-   โครงการในอนาคต

ฝ่ายฯ มีเป้าหมายที่จะสร้างชื่อเสียงให้เป็นที่ยอมรับในด้านงานจัดหาและติดตั้งระบบไฟฟ้า
รวมทั้งการดำเนินงานที่เกี่ยวข้องกับพลังงาน เช่น งานด้านพลังงานทดแทน
งานบริหารจัดการพลังงาน
และการเป็นตัวแทนจำหน่ายอุปกรณ์ระบบไฟฟ้าและพลังงานอย่างครบวงจร
เพื่อทำให้งานบริการของฝ่ายฯ สามารถครอบคลุมงานระบบไฟฟ้าและพลังงานทั้งหมด

อีกทั้งมีนโยบายมุ่งเน้นขยายตลาดในกลุ่มลูกค้าเอกชนที่ดำเนินธุรกิจทางด้านการผลิตพลังงาน
และกลุ่มลูกค้าในนิคมอุตสาหกรรมต่างๆ
เนื่องจากกลุ่มธุรกิจดังกล่าวมีแนวโน้มในการลงทุนที่เพิ่มขึ้นอย่างต่อเนื่อง และมีโครงการใหม่ๆ
ที่กำลังจะเกิดขึ้นอีกมากมาย

แผนกเพาเวอร์อินฟรา

-   ลักษณะผลิตภัณฑ์หรือบริการ

แผนกฯ ดำเนินธุรกิจจัดหา นำเข้า และติดตั้งสายส่งไฟฟ้าแรงสูง (Transmission Line)
ให้กับลูกค้าโดยนำเสนอผลิตภัณฑ์ตามความต้องการของลูกค้า
รวมทั้งนำเข้าอุปกรณ์หลักจากต่างประเทศในลักษณะเป็น Complete Set และจ้างผลิตอุปกรณ์อื่นๆ
ภายในประเทศ เพื่อรวบรวมนำไปติดตั้งให้แก่ลูกค้า

-   การตลาดและภาวะการแข่งขัน

ลูกค้าส่วนใหญ่เป็นหน่วยงานรัฐวิสาหกิจที่ต้องการใช้ผลิตภัณฑ์นี้โดยตรง เช่น
การไฟฟ้าฝ่ายผลิตแห่งประเทศไทย ฯลฯ แผนกฯ จะติดต่อกับลูกค้าโดยตรง
โดยนำเสนอผลิตภัณฑ์ที่มีคุณภาพในราคาเหมาะสม และมีเจ้าหน้าที่
ที่มีความชำนาญเฉพาะทางเป็นพิเศษในการดำเนินงาน จึงทำให้แผนกฯ มีความพร้อมมากกว่าคู่แข่ง

-   งานที่ยังไม่ได้ส่งมอบ

แผนกฯ มีโครงการ OPGW Replacement ของการไฟฟ้าฝ่ายผลิตแห่งประเทศไทย
อยู่ระหว่างดำเนินการ โดยจะส่งมอบงานในปี 2551

-   โครงการในอนาคต

แผนกฯ มีแผนที่จะขยายกลุ่มลูกค้าเพิ่มขึ้นในส่วนภูมิภาคและประเทศเพื่อนบ้านด้วย

ฝ่ายธุรกิจสิ่งแวดล้อม

-   ลักษณะผลิตภัณฑ์หรือบริการ

ฝ่ายฯ ดำเนินธุรกิจด้านสิ่งแวดล้อม การรักษาสมดุลของสิ่งแวดล้อม
การปรับสภาพสิ่งที่เสียให้คืนสภาพดีสามารถนำกลับมาใช้ประโยชน์ได้อีก
โดยเฉพาะอย่างยิ่งเกี่ยวกับธุรกิจน้ำประปา ธุรกิจการจัดการน้ำเสีย
ธุรกิจการจัดการของเสียอันตราย โดยให้คำปรึกษาด้านเทคนิคการบริหาร
และให้บริการออกแบบก่อสร้าง จำหน่ายผลิตภัณฑ์ ติดตั้งและบำรุงรักษาระบบ
อันจะเป็นประโยชน์ต่อสังคม

-   การตลาดและภาวะการแข่งขัน

การแข่งขันทางธุรกิจค่อนข้างสูง ฝ่ายฯ จึงมุ่งสร้างความสัมพันธ์อันดีกับกลุ่มลูกค้าสำคัญ
เพื่อสร้างฐานลูกค้าให้มั่นคง นอกจากนี้ฝ่ายฯ ยังมีการเข้าร่วมงานโครงการขนาดเล็ก
และขนาดกลาง เพื่อขยายฐานการตลาด โดยบุคลากรที่มีความชำนาญและมีเทคโนโลยีที่ทันสมัย

การจำหน่ายและช่องทางการจำหน่ายส่วนใหญ่ ฝ่ายฯ จะใช้วิธีการขายตรงให้แก่ลูกค้าเป้าหมายทั้ง
หน่วยงานภาครัฐและเอกชน

-   การจัดหาผลิตภัณฑ์หรือบริการ

ฝ่ายฯ เลือกสรรคู่ค้า ผู้ผลิต และตัวแทนจำหน่ายที่มีประสบการณ์และมีความชำนาญงานสูง
โดยมีการวิเคราะห์และเปรียบเทียบศักยภาพของผู้ผลิตที่สามารถผลิตสินค้าได้เหมาะสมกับตลาด
และตรงตามความต้องการของลูกค้า

-   งานที่ยังไม่ได้ส่งมอบ

  -ไม่มี-

-   โครงการในอนาคต

ฝ่ายฯ ให้ความสำคัญกับโครงการด้านสิ่งแวดล้อมต่างๆ เช่น โครงการสัมปทานผลิตน้ำประปา
โครงการผลิตน้ำประปาจากน้ำทะเล โครงการการทำระบบน้ำหมุนเวียน (Water Reuse)
โครงการผลิตก๊าซชีวภาพจากน้ำเสีย และการแปรพลังงานจากขยะและชีวมวล
โครงการรับจ้างเดินระบบผลิตน้ำประปา/ น้ำเสีย
โครงการระบบบำบัดน้ำเสียสำหรับชุมชนและอุตสาหกรรมต่างๆ เป็นต้น

ฝ่ายโครงการพิเศษ 1

-   ลักษณะผลิตภัณฑ์หรือบริการ

ฝ่ายฯ ดำเนินธุรกิจด้านการจำหน่ายพร้อมติดตั้งเครื่องมือ
และระบบอิเล็กทรอนิคส์ที่ใช้ในงานเฉพาะด้าน รวมทั้งให้บริการซ่อมบำรุงเครื่องมือ
และระบบอิเล็กทรอนิคส์ดังกล่าวหลังการขาย

-   การตลาด และภาวะการแข่งขัน

สภาวะการแข่งขันไม่ค่อยรุนแรงนัก เนื่องจากสินค้าที่ฝ่ายฯ
จัดจำหน่ายและให้บริการเป็นสินค้าและบริการเฉพาะด้าน
ลักษณะการแข่งขันขึ้นอยู่กับทักษะความชำนาญในเทคโนโลยี
ความพร้อมของข้อมูลของผู้แข่งขันแต่ละราย กลยุทธ์การขาย และการติดต่อประสานงาน
ความเอาใจใส่ต่อลูกค้า รวมถึงความสัมพันธ์ที่ดีที่มีต่อลูกค้า

กลุ่มลูกค้าเป้าหมายส่วนใหญ่จะเป็นหน่วยงานราชการ ทหาร ตำรวจ
และหน่วยงานที่เกี่ยวข้องกับการสื่อสารและเทคโนโลยีต่างๆ
โดยทำการตลาดแบบการขายตรงต่อผู้ใช้ในลักษณะโครงการ
ส่วนแนวโน้มภาวะอุตสาหกรรมขี้นอยู่กับงบประมาณของราชการเป็นหลัก
ขณะที่ภาวะเศรษฐกิจโดยรวมส่งผลต่อการดำเนินงานของฝ่ายฯ ค่อนข้างน้อย
เนื่องจากสินค้าที่จัดจำหน่ายและให้บริการ เป็นโครงการที่มีลักษณะเฉพาะ
มีความต้องการต่อเนื่องในระยะยาว

-   การจัดหาผลิตภัณฑ์หรือบริการ

สินค้าที่ฝ่ายฯ จัดจำหน่ายส่วนใหญ่นำเข้ามาจากประเทศในทวีปยุโรป และสหรัฐอเมริกา
ซึ่งล้วนเป็นบริษัทที่มั่นคง นอกจากนั้นยังมีสินค้าที่ซื้อในประเทศ และพัฒนาขึ้นเองอีกด้วย เช่น
ซอฟต์แวร์ประกอบต่างๆ ฝ่ายฯ
ยึดมั่นในการจัดหาสินค้าและผลิตภัณฑ์ได้ตรงตามความต้องการของลูกค้า
รวมทั้งมีบริการหลังการขายที่ดีเสมอมา ที่สำคัญอีกประการหนึ่งคือ ฝ่ายฯ
ไม่มีผลิตภัณฑ์เหลือใช้ที่มีผลกระทบต่อสิ่งแวดล้อม

-   งานที่ยังไม่ได้ส่งมอบ

โครงการในความดูแลของฝ่ายฯ ส่วนใหญ่ส่งมอบเรียบร้อยแล้ว
แต่ยังคงอยู่ในช่วงระยะเวลารับประกัน ยกเว้น 4 โครงการที่อยู่ระหว่างดำเนินการ
และมีกำหนดส่งมอบงานในปี 2551 ได้แก่ โครงการซ่อมใหญ่และปรับปรุงเครื่องควบคุมการยิง
Flycatcher (FC2) โครงการเรือสำรวจอุทกศาสตร์ และโครงการเรือกู้ภัย

-   โครงการในอนาคต

ฝ่ายฯ มีโครงการซื้ออุปกรณ์หลักมาพัฒนาเป็นระบบ
พร้อมทั้งหาอุปกรณ์ที่ตรงกับความต้องการของลูกค้ามากที่สุด
กลุ่มลูกค้าเป้าหมายส่วนใหญ่ยังคงเป็นหน่วยงานราชการ นอกจากนี้ฝ่ายฯ
มีนโยบายในการวิจัยและพัฒนาผลิตภัณฑ์ที่จำหน่าย โดยเน้นการพัฒนา
ปรับปรุงฐานข้อมูลและโปรแกรมจัดการฐานข้อมูลเป็นหลัก

ฝ่ายโครงการพิเศษ 2

-   ลักษณะผลิตภัณฑ์หรือบริการ

ฝ่าย ฯ
ดำเนินธุรกิจจำหน่ายผลิตภัณฑ์ที่เกี่ยวกับยุทโธปกรณ์ให้กับหน่วยงานราชการและหน่วยงานความมั่นคงของรัฐ
และผลิตอุปกรณ์ชิ้นส่วนยานพาหนะที่เป็นยุทโธปกรณ์ส่งออกจำหน่ายยังประเทศออสเตรเลีย
โดยในปีที่ผ่านมา ฝ่ายฯ ได้จำหน่ายผลิตภัณฑ์ เช่น
กล้องที่ติดตั้งบนเฮลิคอปเตอร์สำหรับตรวจสอบคุณภาพสายไฟฟ้าแรงสูง
ผลิตอุปกรณ์ชิ้นส่วนยานพาหนะที่เป็นยุทโธปกรณ์ส่งออกเป็นที่เรียบร้อยแล้ว

-   การตลาดและภาวะการแข่งขัน

เนื่องจากความต้องการผลิตภัณฑ์ของลูกค้านั้นเป็นผลิตภัณฑ์เฉพาะด้านมีคุณลักษณะเฉพาะตามที่ลูกค้ากำหนด
พนักงานขายของฝ่ายฯ ต้องประสานกับลูกค้าอย่างใกล้ชิด
จากนั้นจึงจะนำข้อมูลมาศึกษาร่วมกับวิศวกร
เพื่อค้นคว้าหรือเลือกผลิตภัณฑ์ให้ตรงตามความต้องการของลูกค้า
ซึ่งชื่อเสียงที่ดีและความมั่นคงของบริษัทฯ รวมถึงการให้บริการอย่างเต็มที่ของพนักงานในฝ่ายฯ
ช่วยให้ลูกค้ามีความมั่นใจและพึงพอใจในการทำธุรกิจกับฝ่ายฯ เสมอมา ส่งผลให้ฝ่ายฯ
สามารถดำรงอยู่ในธุรกิจนี้ได้ แม้ต้องแข่งขันกับบริษัทฯ ต่างชาติอื่นๆ

-   การจัดหาผลิตภัณฑ์หรือบริการ

จากการศึกษาและทำวิจัยงานที่ผ่านมา เห็นได้ว่าผลิตภัณฑ์ชิ้นส่วนอะไหล่ต่างๆ ที่ฝ่ายฯ
ส่งออกไปจำหน่ายยังต่างประเทศมีคุณภาพทัดเทียมในระดับสากล ฝ่ายฯ
จึงได้เสนอการรับจ้างผลิตและจำหน่ายอุปกรณ์และอะไหล่ยุทโธปกรณ์ต่างๆ
ที่มีความสลับซับซ้อนกว่าเดิม เช่น
การทำแบบพิมพ์ทางวิศวกรรมที่เกี่ยวกับอะไหล่ยุทโธปกรณ์ให้กับลูกค้า
ซึ่งได้รับการตอบรับจากบริษัทในต่างประเทศว่าจ้างให้ฝ่ายฯ ผลิตอะไหล่ยุทโธปกรณ์ต่างๆ โดยฝ่ายฯ
ได้ทำการผลิตเองในบางส่วนและจะว่าจ้างช่วงผู้ผลิตในประเทศบางส่วน
โดยมีวิศวกรผู้เชี่ยวชาญของฝ่ายฯ กำกับดูแลสินค้าให้ได้คุณภาพตรงตามความต้องการของลูกค้า

-   งานที่ยังไม่ได้ส่งมอบ

  -ไม่มี-

-   โครงการในอนาคต

ฝ่ายฯ มีนโยบายสานต่อธุรกิจที่เริ่มไว้แล้วให้เติบโตต่อเนื่อง
โดยจะร่วมกับบริษัทผลิตอาวุธยุทโธปกรณ์ในประเทศออสเตรเลีย ผลิตชิ้นส่วนอะไหล่ต่างๆ
เพื่อการส่งออก โดยอาศัยข้อได้เปรียบในเรื่องฝีมือและค่าแรงที่สามารถแข่งขันในตลาดสากลได้

กลุ่มธุรกิจบริการ

กลุ่มฯ ดำเนินธุรกิจให้บริการแบบครบวงจร เริ่มตั้งแต่การจัดหา การให้คำปรึกษา และฝึกอบรม
ในงานต่างๆ ตามความต้องการของลูกค้า กลุ่มฯ มีโครงการที่ดำเนินการอย่างต่อเนื่อง
โดยให้บริการระบบเกมสลากออนไลน์ และงานบริการรักษาความปลอดภัยที่สนามบินสุวรรณภูมิ
รวมถึงการให้บริการฝึกอบรมด้านเทคโนโลยีสารสนเทศและการสื่อสาร
การให้บริการเช่าพื้นที่อาคารสำนักงาน พื้นที่โฆษณา เป็นต้น

ในปีที่ผ่านมาธุรกิจของกลุ่มฯ ได้รับผลกระทบจากความไม่แน่นอนทางการเมืองมากในระดับหนึ่ง
งานโครงการระบบเกมสลากออนไลน์มีการชะลอ และเลื่อนการเปิดดำเนินการออกไป กลุ่มฯ
จึงต้องปรับแผนการดำเนินงานโดยลดค่าใช้จ่าย และขยายธุรกิจงานบริการด้านอื่นที่ใกล้เคียง
รวมถึงการหารายได้เสริม เพื่อเพิ่มรายได้ให้กลุ่มฯ อย่างไรก็ตามเนื่องจากกลุ่มฯ
มีเป้าหมายการทำงานที่ชัดเจน การดำเนินงานเป็นไปอย่างมีระบบ ระเบียบ
และเน้นเรื่องการทำงานเป็น teamwork จึงสามารถช่วยให้กลุ่มฯ รักษาสถานะไว้ได้

ฝ่ายธุรกิจเกมสลาก

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินการติดตั้งและบริการระบบเกมสลากออนไลน์ และกิจกรรมที่ต่อเนื่องให้กับบริษัท
ล็อกซเล่ย์ จีเท็ค เทคโนโลยี จำกัด
ซึ่งได้ทำสัญญาให้บริการระบบเกมสลากกับสำนักงานสลากกินแบ่งรัฐบาล โดยมีผลตั้งแต่วันที่ 29
กรกฎาคม 2548 โดยได้ติดตั้งเครื่องจำหน่ายสลากแบบอิเล็กทรอนิกส์ ทั้งสิ้นประมาณ 7,000
เครื่องทั่วประเทศแล้ว

ตลอดปี 2550 ฝ่ายฯ ได้ดำเนินการบำรุงรักษาระบบประมวลผลเกมสลาก
และเครื่องจำหน่ายสลากแบบอิเล็กทรอนิกส์ดังกล่าว ให้คงสภาพใช้งานได้

บริษัท ล็อกซเล่ย์ จีเท็ค เทคโนโลยี จำกัด

-   ลักษณะและการจัดหาผลิตภัณฑ์หรือบริการ

บริษัทฯ ได้รับการว่าจ้างตามสัญญาที่ทำไว้กับสำนักงานสลากกินแบ่งรัฐบาล
ให้ดำเนินการติดตั้งเครื่องจำหน่ายสลาก รวมทั้งระบบต่างๆ ซึ่งประกอบด้วยระบบเกมสลาก
ศูนย์ประมวลผลหลักและสำรอง ระบบเครือข่ายสื่อสารและอื่นๆ
รวมถึงการฝึกอบรมผู้แทนขายที่ได้รับการแต่งตั้งจากสำนักงานสลากกินแบ่งรัฐบาล

ระบบเกมสลากที่บริษัทฯ ให้บริการแก่สำนักงานสลากฯ พัฒนาโดยบริษัท GTECH Corporation
ประเทศสหรัฐอเมริกา โดยมีองค์ประกอบหลักที่เป็นส่วนที่สำคัญที่สุดของระบบเรียกว่า GTECH’s
Enterprise Series ซึ่งเป็นระบบแบบ “Open” ที่มีประสิทธิภาพสูงสุด
และยังเป็นระบบการบริหารการจำหน่ายสลากที่จะคงความทันสมัยในด้านเทคโนโลยี
ซึ่งสามารถรองรับการเปลี่ยนแปลงตลาดการจำหน่ายสลากฯ
และการเปลี่ยนแปลงทางเทคโนโลยีในอนาคตทั้งด้าน Software และ Technology
ได้เป็นอย่างดี โดยไม่มีความจำเป็นต้องเปลี่ยนระบบทั้งหมด การดำเนินการต่างๆ
จะอยู่ภายใต้การกำกับดูแล โดยสำนักงานสลากกินแบ่งรัฐบาล

-   การตลาดและภาวะการแข่งขัน

ในปัจจุบันบริษัทฯ
อยู่ระหว่างการประสานงานกับสำนักงานสลากกินแบ่งรัฐบาลในการที่จะเริ่มจำหน่ายสลากด้วยระบบเกมสลากออนไลน์ของบริษัทฯ
ตามสัญญาฯ โดยเร็ว

-   งานที่ยังไม่ได้ส่งมอบ

  -ไม่มี-

-   โครงการในอนาคต

บริษัทฯ ยังคงดำเนินการติดตั้งเครื่องจำหน่ายสลากแบบอิเล็กทรอนิกส์
และทำการฝึกอบรมผู้แทนจำหน่ายให้เป็นไปตามสัญญากับสำนักงานสลากกินแบ่งรัฐบาล
ทั้งนี้เครื่องจำหน่ายสลากนี้จะต้องมีพนักงานขายที่ได้รับการฝึกอบรมอย่างถูกต้องเป็นผู้ควบคุมเครื่องเท่านั้น

ฝ่ายเลิร์นนิ่งมีเดีย

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจด้านการพัฒนาหลักสูตร
และดำเนินการฝึกอบรมด้านเทคโนโลยีสารสนเทศและการสื่อสาร โดยหลักสูตรทั้งหมดที่เปิดสอน
ได้รับการออกแบบและพัฒนาให้เหมาะสมกับกลุ่มของผู้เรียนแต่ละกลุ่มโดยเฉพาะ
และเน้นการนำไปใช้งานได้จริง
รวมถึงการบริหารจัดการงานสัมมนาทางวิชาการให้กับหน่วยงานทั้งภาครัฐและเอกชน โดยฝ่ายฯ
มีลูกค้าครอบคลุมทุกระดับ ตั้งแต่เด็ก เยาวชน นิสิต นักศึกษา ข้าราชการ
พนักงานภาครัฐและเอกชน ผู้ปกครอง และผู้เกษียณอายุ

ในส่วนของหลักสูตร IT ทั่วไป ฝ่ายฯ
เป็นผู้พัฒนาเนื้อหาขึ้นให้สอดคล้องกับความต้องการของลูกค้ากลุ่มเป้าหมาย
ส่วนหลักสูตรที่มีเนื้อหาเฉพาะทางนั้น ฝ่ายฯ จัดหาข้อมูลจากแหล่งข้อมูลภายนอก
นอกเหนือจากการมีหลักสูตรที่ดีแล้ว ฝ่ายฯ ยังให้ความสำคัญในการใช้บุคลากรที่มีความรู้
ความสามารถ และประสบการณ์การสอนเพียงพอ อีกทั้งปรับปรุงสถานที่จัดสอน Software และ
Hardware ให้มีความทันสมัยอยู่เสมอ

-   การตลาดและภาวะการแข่งขัน

กรณีที่เป็นหลักสูตรทั่วไป สภาพการแข่งขันในตลาดค่อนข้างสูง และมีแนวโน้มสูงขึ้นเรื่อยๆ
ผู้ให้บริการต้องแข่งขันกันทั้งในด้านคุณภาพและราคาหลักสูตร
ในขณะที่งบประมาณด้านการฝึกอบรมของลูกค้าค่อนข้างจำกัด และเปลี่ยนแปลงตามผลการดำเนินงาน
ในส่วนหลักสูตรอบรม IT สำหรับผู้สูงวัยและผู้บริหารระดับสูง
สภาพการแข่งขันในตลาดยังค่อนข้างต่ำ

สำหรับช่องทางการนำเสนอบริการของฝ่ายฯ นั้น ฝ่ายดำเนินการประชาสัมพันธ์ผ่านสื่อต่างๆ เช่น
หนังสือพิมพ์ นิตยสาร วิทยุ โทรทัศน์ อีกทั้งแจ้งไปยังลูกค้าเก่าเมื่อมีหลักสูตรใหม่เพิ่มขึ้น
ซึ่งลูกค้ากลุ่มนี้ยังสามารถชักจูงและแนะนำลูกค้าใหม่ให้ฝ่ายฯ ได้ด้วย

-   งานที่ยังไม่ได้ส่งมอบ

  -ไม่มี-

-   โครงการในอนาคต

ฝ่ายฯ มีโครงการให้บริการอบรมการใช้เทคโนโลยีสารสนเทศ
และการสื่อสารให้กับข้าราชการสังกัดสำนักงานข้าราชการพลเรือน (กพ.)
และโครงการความร่วมมือกับสถาบันการศึกษาต่างๆ ในการเปิดอบรมภาคฤดูร้อนให้กับเยาวชน
และผู้ปกครอง

บริษัท เอเชีย ซิเคียวริตี้ เมเนจเม้นท์ จำกัด

-   ลักษณะและการจัดหาผลิตภัณฑ์หรือบริการ

บริษัทฯ ให้บริการ (Outsource) พนักงานวินิจฉัยภาพ พนักงานตรวจค้นผู้โดยสาร
และพนักงานรักษาความปลอดภัย โดยปัจจุบัน บริษัทฯ เป็นผู้ให้บริการงานบริการรักษาความปลอดภัย
ณ ท่าอากาศยานสุวรรณภูมิ ให้กับบริษัท ท่าอากาศยานไทย จำกัด (มหาชน) โดยมีภารกิจหลัก 2
ด้านคือ

1. งานตรวจค้นผู้โดยสาร : บริษัทฯ มีหน้าที่วินิจฉัยภาพจากสัมภาระติดตัว (Hand Carry)
และสัมภาระบรรทุกของผู้โดยสารและลูกเรือด้วยเครื่อง X-Ray รวมถึงการตรวจค้นตัว (Body
Search) เพื่อมิให้ผู้โดยสารนำวัตถุอันตรายหรือวัตถุต้องห้ามขึ้นเครื่องบิน

2. งานรักษาความปลอดภัย : บริษัทฯ
มีหน้าที่ดูแลรักษาความปลอดภัยบริเวณอาคารผู้โดยสารและบริเวณอื่นๆ ที่ ทอท. กำหนด
ซึ่งประกอบไปด้วยงานต่างๆ ได้แก่

- งานรักษาการณ์ รักษาความปลอดภัยประจำช่องทางเข้า-ออกพื้นที่หวงห้าม (Restricted
Area)

- งานตระเวนระงับเหตุ ตรวจตราพื้นที่ สังเกตพฤติกรรมบุคคลต้องสงสัย หีบห่อ กระเป๋า

- งานจราจร ควบคุมและจัดการจราจร ตั้งจุดสกัดยานพาหนะและเคลื่อนย้ายพาหนะ

- งานศูนย์รักษาความปลอดภัย เฝ้าตรวจการณ์ด้วยระบบโทรทัศน์วงจรปิด

- งานรักษาความปลอดภัยเฉพาะทาง เช่น ผู้เชี่ยวชาญวัตถุระเบิด ผู้ควบคุมสุนัข
และสุนัขตรวจสอบวัตถุระเบิด

-   การตลาดและภาวะการแข่งขัน

ปัจจุบันกลุ่มลูกค้าของบริษัทฯ มีทั้งหน่วยงานราชการ รัฐวิสาหกิจ และเอกชน ได้แก่ ทอท. DHL,
Bangkok Flight Service, Scandinavian Airline

-   งานที่ยังไม่ได้ส่งมอบ

  -ไม่มี-

-   โครงการในอนาคต

  บริษัทฯ มีแผนขยายฐานลูกค้าในส่วนของสายการบินต่างๆ ภายในท่าอากาศยานสุวรรณภูมิ โดย

ให้บริการด้านการรักษาความปลอดภัยสำหรับธุรกิจการบิน (Aviation Security)
ในรูปแบบครบวงจรมากยิ่งขึ้น

บริษัท ล็อกซเล่ย์ พร็อพเพอร์ตี้ ดีเวลลอปเม้นท์ จำกัด

-   หน้าที่และความรับผิดชอบของหน่วยงาน

บริษัทฯ ประกอบธุรกิจด้านอสังหาริมทรัพย์ ให้บริการเช่าอาคารสำนักงานและให้เช่าป้ายโฆษณา
รวมทั้งธุรกิจด้านการรักษาความปลอดภัย ดูแลระบบสาธารณูปโภคอาคารสำนักงาน
ตลอดจนงานด้านบริการอื่นๆ แบบครบวงจร

-   ผลการดำเนินงานในปีที่ผ่านมาและ

ในปี 2550 บริษัทฯ ได้ขยายงานการพัฒนาอสังหาริมทรัพย์ การให้เช่าพื้นที่โฆษณา
งานบริการด้านอื่นๆ รวมถึงทำการปรับปรุงอาคารและงานระบบต่างๆ ให้อยู่ในสภาพที่ดีอยู่เสมอ
นอกจากนี้บริษัทฯ ได้พยายามพัฒนาบุคลากรและระบบงานต่างๆ
เพื่อรองรับการให้บริการลูกค้าและการขยายงาน

-   งานที่ยังไม่ได้ส่งมอบ

  -ไม่มี-

-   โครงการในอนาคต

โดยยังคงมุ่งเน้นการขยายงานด้านการพัฒนาอสังหาริมทรัพย์และงานบริการแบบครบวงจรที่ให้ผลตอบแทนที่
เหมาะสม

กลุ่มธุรกิจร่วมทุน

เป็นการดำเนินธุรกิจอีกด้านหนึ่งที่บริษัทฯ
เข้าไปร่วมทุนกับผู้ประกอบการชั้นนำอื่นทั้งในและต่างประเทศ ซึ่งบริษัทฯ
มีหลักเกณฑ์สำคัญในการตัดสินใจร่วมทุนคือ กิจการนั้นๆ มีแนวโน้มการเติบโตดี
เป็นธุรกิจที่มีความต่อเนื่องและสามารถขยายไปธุรกิจอื่นได้
บริษัทพันธมิตรผู้ร่วมทุนต้องเป็นเจ้าของเทคโนโลยีหรือมีความเชี่ยวชาญในผลิตภัณฑ์เป็นที่ยอมรับในระดับสากล
อีกทั้งมีนโยบายการดำเนินธุรกิจในแนวทางเดียวกัน และที่สำคัญกิจการนั้นๆ
ต้องส่งผลดีต่อประเทศชาติด้วย

บริษัท แอสแพค ออยล์ (ไทยแลนด์) จำกัด

-   ลักษณะและการจัดหาผลิตภัณฑ์หรือบริการ

บริษัทฯ ร่วมทุนกับบริษัท บีพี ออยล์ จากสหราชอาณาจักรฯ
ดำเนินธุรกิจเป็นผู้ผลิตและจำหน่ายผลิตภัณฑ์น้ำมันหล่อลื่นเครื่องยนต์ ภายใต้เครื่องหมายการค้า
“คาสตรอล” (Castrol) และ “บีพี” (BP)
ซึ่งทั้งสองผลิตภัณฑ์มีศักยภาพทางการตลาดที่ต่างกันและเป็นที่นิยมของผู้บริโภค
วัตถุดิบส่วนใหญ่ที่ใช้ในการผลิตมาจากแหล่งภายในประเทศ บริษัทฯ
สามารถผลิตสินค้าที่มีคุณภาพและเพียงพอต่อความต้องการของลูกค้า อีกทั้งบริษัทฯ
มีการปรับปรุงและพัฒนาเทคโนโลยีสินค้าอยู่ตลอดเวลาเพื่อให้ได้สินค้าที่มีคุณภาพสูงสุดและเหมาะสม
หรือตรงตามความต้องการของลูกค้าได้มากที่สุด

พร้อมกันนี้ บริษัทฯ ได้ปรับปรุงแนวทางการกระจายสินค้า
โดยส่วนใหญ่ผ่านตัวแทนจำหน่ายของบริษัทฯให้กับลูกค้า เพื่อทำการจัดส่งสินค้าได้สะดวก ถูกต้อง
รวดเร็ว และง่ายต่อการควบคุมดูแลและเข้าถึงผู้บริโภคได้อย่างทั่วถึง

-   การตลาดและภาวะการแข่งขัน

ภาวะการตลาดมีการแข่งขันรุนแรง คู่แข่งขันยังคงใช้กลยุทธ์การตัดราคา จัดรายการโปรโมชั่น
และโฆษณาตามสื่อต่างๆ อย่างต่อเนื่อง บริษัทผู้จัดจำหน่ายน้ำมันหล่อลื่นเครื่องยนต์ 5
อันดับแรกในตลาด ได้แก่ Shell, PTT, Caltex, and Exxon/Mobil และบริษัท แอสแพค
ออยล์ (ไทยแลนด์) จำกัด สัดส่วนในตลาดของทั้ง 5 บริษัทรวมกันประมาณ 65% และอีก 35%
ประมาณ 200 บริษัท เป็นคู่แข่งรายย่อย บริษัทฯ ต้องปรับเปลี่ยนกลยุทธ์และวิธีการต่างๆ
อย่างสม่ำเสมอ
เพื่อรักษาสัดส่วนในตลาดและรักษาผลประกอบการให้อยู่ในสภาวะที่ยังคงเดินหน้าต่อไปได้ บริษัทฯ
ในฐานะที่เป็นหนึ่งในผู้นำและมีสัดส่วนในตลาดสูงยังคงยึดหลักการเน้นคุณภาพของสินค้าเป็นสำคัญเสมอมา
และมีราคาที่เหมาะสมเพื่อสามารถแข่งขันในตลาดได้

ลูกค้ากลุ่มเป้าหมาย คือ ลูกค้าทั่วไปที่มียานพาหนะในการเดินทาง และธุรกิจด้านการขนส่ง ทางบก
และทางทะเล รวมถึงอุตสาหกรรมต่างๆ ที่ใช้เครื่องจักรหนัก

-   งานที่ยังไม่ได้ส่งมอบ

-ไม่มี-

-   โครงการในอนาคต

เป็นผู้นำอย่างเด่นชัดในตลาดน้ำมันหล่อลื่น เครื่องยนต์ บริษัทฯ
ยังคงมีนโยบายในการขยายฐานลูกค้าให้เพิ่มมากขึ้น โดยมุ่งเน้นในกลุ่มร้านซ่อม
และอู่รถอิสระสำหรับรถยนต์และรถจักรยานยนต์ ที่เป็นศูนย์บริการเปลี่ยนถ่ายน้ำมันเครื่องภายใต้ชื่อ
Castrol AutoService และ Castrol BikePoint
โดยมีการพัฒนาให้กลุ่มร้านซ่อมเหล่านี้มีภาพลักษณ์ การบริการและรูปแบบที่โดดเด่นแตกต่างจากคู่แข่ง

บริษัท ไทยไฟเบอร์ออพติคส์ จำกัด

-   ลักษณะและการจัดหาผลิตภัณฑ์หรือบริการ

บริษัท ไทยไฟเบอร์ออพติคส์ จำกัด (TFOC) เป็นบริษัทร่วมทุนระหว่างบริษัท ล็อกซเล่ย์ จำกัด
(มหาชน) และบริษัท บางกอก เทเลคอม จำกัด
ดำเนินธุรกิจในการผลิตและจำหน่ายสายเคเบิลใยแก้วนำแสงแบบ Single Mode และ Multi
Mode สำหรับใช้ภายในและภายนอกอาคาร โดยส่งจำหน่ายทั้งภายในประเทศและต่างประเทศ
ซึ่งใยแก้วนำแสงที่เป็นวัตถุดิบหลักเป็นผลิตภัณฑ์ของผู้ผลิตชั้นนำคือ The Furukawa Electric
Co., Ltd. ประเทศญี่ปุ่น ซึ่งมีเครือข่ายทั่วโลก
ที่มีคุณภาพและให้ความสำคัญกับตลาดในประเทศไทย ทางบริษัทฯ
จึงมีใยแก้วนำแสงเพียงพอกับความต้องการของลูกค้าเสมอมา
อย่างไรก็ตามราคาวัตถุดิบหลักบางชนิดสูงขึ้นตามสถานการณ์น้ำมันและวัตถุดิบโลกเช่น
สายเหล็กสำหรับเคเบิลแขวนอากาศ และ Aramid yarn เปลือก Plastic เป็นต้น

นอกจากนี้บริษัทฯ ยังทำการค้นคว้า
วิจัยและพัฒนาการออกแบบผลิตภัณฑ์เพื่อให้เหมาะสมกับผู้ใช้งานในประเทศ
และการลงทุนในอุปกรณ์ทดสอบเพิ่มเติมตามมาตรฐานสากล ITU version ใหม่
เพื่อให้ลูกค้ามั่นใจในคุณสมบัติใหม่ๆ ที่ออกแบบใช้งานได้ตามมาตรฐานอย่างแท้จริง

-   การตลาดและภาวะการแข่งขัน

การขยายตัวโครงข่ายโทรคมนาคมในประเทศไทยหลังการเปิดเสรีโทรคมนาคม
และความต้องการของหน่วยงานต่างๆ ใน0การรองรับเครือข่ายสื่อสารความเร็วสูงที่มีเพิ่มขึ้นมาก
ทำให้มีผู้สนใจเข้ามาแข่งขันในธุรกิจนี้เพิ่มมากขึ้นเช่นกัน

บริษัทฯ ให้ความสำคัญในเรื่องคุณภาพสินค้า และการเป็นมิตรกับสิ่งแวดล้อมเพื่อช่วยลดภาวะโลกร้อน
อีกทั้งรับผิดชอบต่อสังคมโดยการไม่สร้างมลภาวะตลอดอายุการใช้งาน (Life Cycle)
เริ่มตั้งแต่กระบวนการผลิต การใช้งาน และการกำจัด ทำให้บริษัทฯ ได้รับทั้ง ISO9001:2000
และ ISO14001:2004 เป็นการรับรองคุณภาพในระดับมาตรฐานของบริษัทฯ จาก BUREAU
VERITAS และมาตรฐานการผลิต มอก. จากกระทรวงอุตสาหกรรม

จากการนำเสนอสินค้าคุณภาพระดับมาตรฐาน ในราคาที่เหมาะสม ทำให้บริษัทฯ
ได้รับความไว้วางใจจากผู้ให้บริการโทรคมนาคมหลักสำคัญๆ ของประเทศเสมอมา เช่น บริษัท
ทีโอที จำกัด (มหาชน) บริษัท กสท โทรคมนาคม จำกัด (มหาชน) การไฟฟ้านครหลวง บริษัท
แอดวานซ์อินโฟเซอร์วิส จำกัด เป็นต้น รวมถึงบริษัทจากต่างประเทศ เช่น ประเทศสิงคโปร์
SINGTEL, STARHUB, ประเทศสวีเดน TELE1, ประเทศฮ่องกง CLP เป็นต้น

-   งานที่ยังไม่ได้ส่งมอบ

-ไม่มี-

-   โครงการในอนาคต

บริษัทฯ วางแผนลงทุนและพัฒนาผลิตภัณฑ์ FTTX
ขยายตลาดและฐานลูกค้าในต่างประเทศร่วมกับกลุ่มบริษัท Furukawa Electric

บริษัท บลูสโคป สตีล (ประเทศไทย) จำกัด

บริษัท บลูสโคป ไลสาจท์ (ประเทศไทย) จำกัด

-   ลักษณะและการจัดหาผลิตภัณฑ์หรือบริการ

บริษัท บลูสโคป สตีล (ประเทศไทย) จำกัด และ บริษัท บลูสโคป ไลสาจท์ (ประเทศไทย) จำกัด

เป็นบริษัทร่วมลงทุนระหว่าง บริษัท ล็อกซเล่ย์ จำกัด (มหาชน) กับ บลูสโคป สตีล ลิมิเต็ด
(BlueScope Steel Limited)
ซึ่งเป็นบริษัทชั้นนำของออสเตรเลียที่มีการลงทุนมากที่สุดในประเทศไทยและเป็นผู้นำระดับโลกด้านผลิตภัณฑ์เหล็กเคลือบ
ดำเนินธุรกิจในการผลิตและจำหน่ายผลิตภัณฑ์เหล็กเคลือบสังกะสี เหล็กเคลือบสี
และเหล็กเคลือบผสมระหว่างอลูมิเนียมกับสังกะสี โดยมีโรงงานผลิตเหล็กที่ได้มาตรฐาน
ตั้งอยู่ที่นิคมอุตสาหกรรมตะวันออกมาบตาพุด จังหวัดระยอง
เพื่อรองรับอุตสาหกรรมก่อสร้างอาคารและอุตสาหกรรมการผลิตของไทย
โดยมุ่งเน้นยกระดับอุตสาหกรรมเหล็กไทยสู่มาตรฐานชั้นนำระดับโลก ทั้งทางด้านคุณภาพของผลิตภัณฑ์
นวัตกรรมอันล้ำสมัยและเป็นผู้นำทางด้านเทคโนโลยีการผลิตเหล็กเคลือบที่ทันสมัยของโลก
ปัจจุบันเป็นผู้คิดค้นและผลิตเหล็กเคลือบ ZINCALUME
เป็นเหล็กเคลือบโลหะผสมระหว่างอลูมิเนียมกับสังกะสี
มีประสิทธิภาพในการต้านทานการกัดกร่อนและการเกิดสนิม
มีอายุการใช้งานที่ยาวนานกว่าเหล็กเคลือบสังกะสีถึง 4 เท่าตัว และผลิตภัณฑ์เหล็กเคลือบสี CRP
ANTIBACTERIAL
เป็นเหล็กปลอดแบคทีเรียสำหรับอุตสาหกรรมอาหารและผนังห้องเย็นแห่งแรกในประเทศไทยขณะเดียวกันยังเป็นผู้นำเทคโนโลยีด้านการผลิตเหล็กเคลือบที่ทันสมัยสำหรับอาคารและอุตสาหกรรมการก่อสร้าง
รวมถึงเป็นผู้ผลิตเหล็กรีดขึ้นรูป (roll former)
เพื่องานก่อสร้างอาคารและงานโครงสร้างอาคารเหล็กสำเร็จรูป (PEB)

-   การตลาดและภาวะการแข่งขัน

การขยายตัวของเหล็กแผ่นเคลือบในปีที่ผ่านมา
ตลาดภายในประเทศโดยรวมมีอัตราขยายตัวที่ลดลงและมีการแข่งขันสูง
เนื่องจากภาวะเศรษฐกิจในประเทศที่ชะลอตัว การเลื่อนการลงทุนในโครงการสาธารณูปโภค
(Mega Project) ของภาครัฐ ทำให้ผู้ประกอบการชะลอการลงทุน
แต่อย่างไรความต้องการในตลาดต่างประเทศยังคงมีอยู่ รวมถึงผลิตภัณฑ์ของบริษัทฯ
ที่ผลิตขึ้นมีคุณลักษณะเด่นเฉพาะด้านตามความต้องการของกลุ่มลูกค้าในอุตสาหกรรมต่างๆ
ทำให้บริษัทฯ
ยังคงได้เปรียบในการแข่งขันและสามารถเพิ่มสัดส่วนในการส่งออกสินค้าไปยังตลาดต่างประเทศ

-   งานที่ยังไม่ได้ส่งมอบ

-ไม่มี-

-   โครงการในอนาคต

บริษัทฯ มุ่งเน้นการเพิ่มสัดส่วนในตลาดวัสดุก่อสร้างภายในประเทศ
โดยเฉพาะจากผลิตภัณฑ์ใหม่ที่มีคุณลักษณะเด่นเฉพาะด้าน ที่สามารถตอบสนองความต้องการลูกค้า
เช่น ผลิตภัณฑ์เหล็กเคลือบสังกะสี ZINCALUME และผลิตภัณฑ์เหล็กเคลือบสีปลอดแบคทีเรีย CRP
ANTIBACTERIAL รวมทั้งมุ่งเน้นการวิจัย และพัฒนาผลิตภัณฑ์อย่างต่อเนื่อง

นอกจากบริษัทร่วมทุนที่กล่าวในข้างต้นแล้ว บริษัทฯ ยังมีนโยบายขยายการลงทุนในธุรกิจใหม่เพิ่มขึ้น
เพื่อตอบสนองความต้องการของผู้บริโภคให้ได้มากที่สุด โดยอยู่ในขอบเขตที่บริษัทฯ
สามารถควบคุมได้ แต่ทั้งนี้ขึ้นอยู่กับปัจจัยสภาวะเศรษฐกิจและสังคม
แนวโน้มความต้องการของผู้บริโภค รวมถึงศักยภาพของผู้ร่วมทุนเป็นสำคัญด้วยเช่นกัน

บริษัท โอเรียนทัล โพสท์ จำกัด

-   ลักษณะและการจัดหาผลิตภัณฑ์หรือบริการ

บริษัทฯ ประกอบธุรกิจการตัดต่อภาพภายหลังการผลิต (Post Production)
สำหรับภาพยนตร์โฆษณา และภาพยนตร์ฟิล์ม โดยให้บริการแก่ลูกค้าครบวงจร ซึ่งประกอบด้วย
การล้างฟิล์ม การตัดต่อ การผลิตภาพเทคนิคพิเศษ (Visual Effect) การตัดแต่งและซ้อนภาพ
(Compositing) การใช้ภาพคอมพิวเตอร์แอนนิเมชั่น 3 มิติ (3D Animation)
การออกแบบเสียงประกอบ สำหรับเทคโนโลยีเกี่ยวกับภาพ บริษัทฯ
ให้บริการแปลงสัญญาณฟิล์มเป็นวีดีทัศน์ (Telecine) การแก้สีและปรับแต่งสี (Color
Correction) รวมถึงการให้บริการแปลงสัญญาณวีดีทัศน์ เป็นฟิล์ม (Kinetransfer)
เพื่อฉายในโรงภาพยนตร์อีกด้วย ซึ่งบริษัทฯ
ได้ลงทุนสร้างโรงภาพยนตร์ที่ใช้สำหรับแก้สีเป็นแห่งแรกในเอเชีย

บริษัทฯ ให้บริการลูกค้าด้วยเครื่องมืออุปกรณ์ที่ทันสมัย
อีกทั้งได้ร่วมพัฒนาธุรกิจการทำเทคนิคสำหรับภาพยนตร์ชั้นสูง Digital Intermediate กับบริษัท
E-Film และกลุ่มของบริษัทฟิล์มชั้นนำของโลก Deluxe Entertainment service group
จากประเทศสหรัฐอเมริกา ที่เป็นผู้นำในการผลิตภาพยนตร์
และได้รับลิขสิทธิ์แต่เพียงผู้เดียวในประเทศไทย ซึ่งถือเป็นการพัฒนาอีกก้าวหนึ่งสู่มาตรฐานสากล

-   การตลาดและภาวะการแข่งขัน

ภาวะการแข่งขันสูงขึ้นมากทั้งด้านราคาและการให้บริการ เนื่องจากแนวโน้มธุรกิจ Post
Production
มีการเติบโตขึ้นอย่างต่อเนื่องและมีแนวโน้มที่ดีในปีที่ผ่านมาทั้งตลาดในประเทศและในวงการของต่างประเทศ
โดยเฉพาะอย่างยิ่ง
ประเทศไทยถือว่าเป็นศูนย์กลางของอุตสาหกรรมการผลิตภาพยนต์ในเอเชียด้วยภูมิทัศน์ของสถานที่ในการถ่ายทำ
และความพร้อมของกระบวนการผลิตที่สามารถรองรับความต้องการของผู้สร้างหรือผู้ผลิตภาพยนตร์ได้

ปัจจุบันบริษัทฯ เป็นผู้ให้บริการรายใหญ่ที่สุดในประเทศไทย โดยมีลูกค้าทั้งภายในแลต่างประเทศ
ลูกค้ากลุ่มเป้าหมายคือ บริษัทผู้ผลิตภาพยนตร์โฆษณา Production House Agency
บริษัทผลิตภาพยนตร์ฟิล์ม สารคดี และมิวสิควีดีโอ บริษัทฯ เน้นให้บริการโดยตรงกับลูกค้าเป็นหลัก
โดยมีทีมงานที่เชี่ยวชาญในการสร้างสรรค์งานศิลปะให้บริการเริ่มตั้งแต่การให้คำปรึกษาก่อนถ่ายทำ
เพื่อให้งานเป็นไปตามความต้องการ อันเป็นจุดแข็งในการให้บริการของบริษัทฯ

-   งานที่ยังไม่ได้ส่งมอบ

-ไม่มี-

-   โครงการในอนาคต

บริษัทฯ วางแผนเพิ่มรายได้จากการให้บริการด้านเทคนิคของภาพยนตร์ฟิล์ม และภาพยนตร์โฆษณา
ในความละเอียดสูง (HDTV) และการให้บริการ Digital Theatre
สำหรับกระบวนการผลิตภาพยนตร์ โดยจะมุ่งเน้นในด้านคุณภาพและบริการ นอกจากนี้บริษัทฯ
ยังได้เพิ่มขีดความสามารถในการส่งข้อมูลเชื่อมโยงถึงกันภายในระบบงาน
เพื่อเพิ่มประสิทธิภาพในการรองรับงานที่เพิ่มขึ้น
และยังเพิ่มขยายระบบเชื่อมโยงเครือข่ายที่มีความเร็งสูง (SAN: Storage Area Network)
และสามารถจัดเก็บข้อมูลความละเอียดสูงได้อย่างมีประสิทธิภาพ

หน่วยงานสนับสนุน

กลุ่มบริหารและการเงิน

-   หน้าที่และความรับผิดชอบของหน่วยงาน

กลุ่มฯ ดูแลรับผิดชอบด้านการเงิน บัญชี ธุรการรวมทั้งงานด้านกฎหมายและระบบสารสนเทศ
โดยประกอบด้วย ฝ่ายบริหารการเงิน ฝ่ายบัญชีบริหาร ฝ่ายบริหารและธุรการ ฝ่ายการเงิน
ฝ่ายกฎหมายต่างประเทศ ฝ่ายกฎหมายและหลักทรัพย์ และฝ่ายระบบสารสนเทศ

-   ผลการดำเนินงานในปีที่ผ่านมาและโครงการในอนาคต

  ในปี 2550 กลุ่มฯ ยังเน้นนโยบายการรักษาสภาพคล่องทางการเงิน และจัดหาวงเงินสินเชื่อ

ประเภทต่างๆ โดยคำนึงถึงอัตราดอกเบี้ยที่เหมาะสม
พร้อมทั้งเจรจาลดอัตราค่าธรรมเนียมการใช้วงเงินต่างๆ
เพื่อเป็นการลดต้นทุนทางการเงินให้กับบริษัทฯ
และเนื่องจากความผันผวนทางการเมืองและเศรษฐกิจ ทางกลุ่มฯ
ได้ร่วมกับกลุ่มธุรกิจดำเนินนโยบายการปล่อยสินเชื่อแก่ลูกค้าอย่างระมัดระวังและรอบคอบขึ้น
รวมทั้งให้คำปรึกษาแก่กลุ่มธุรกิจต่างๆ ให้ดำเนินการเร่งรัดเก็บหนี้ได้รวดเร็วยิ่งขึ้น นอกจากนี้กลุ่ม
ฯ
ยังมีการควบคุมปริมาณสินค้าคงคลังให้มีการหมุนเวียนเร็วและในระดับที่เหมาะสมเพื่อป้องกันมิให้ใช้เงินทุนหมุนเวียนที่สูงเกินไป
รวมทั้งสนับสนุนฝ่ายต่างๆ
ในการให้ข้อมูลเชิงวิเคราะห์เพื่อการบริหารงานให้มีประสิทธิภาพมากยิ่งขึ้น
พร้อมทั้งติดตามงานโครงการต่างๆ ตั้งแต่เริ่มประมูลจนถึงงานแล้วเสร็จ
โดยใช้ระบบสารสนเทศช่วยในการทำงานให้รวดเร็วยิ่งขึ้น

กลุ่มฯ มีนโยบายในการพัฒนาบุคลากรอย่างต่อเนื่อง
โดยเน้นการพัฒนาด้านการทำงานอย่างสร้างสรรค์ เชิงวิเคราะห์และเชิงรุก
พร้อมทั้งติดตามศึกษากฎ ระเบียบข้อบังคับใหม่ๆ ที่ออกมาบังคับใช้

ในปี 2551 กลุ่มฯ ยังคงสนับสนุนฝ่ายต่างๆ ในการให้ข้อมูลเชิงวิเคราะห์ ทั้งด้านลูกหนี้ สินค้า
คงคลัง งานโครงการ ค่าใช้จ่ายต่างๆ และพัฒนาระบบสารสนเทศอย่างต่อเนื่อง
เพื่อประโยชน์ในการบริหารงานของกลุ่มธุรกิจ และกำหนดทิศทางของบริษัทฯ
พร้อมทั้งให้การสนับสนุนงานด้านกฎหมายซึ่งมีความจำเป็นต่อการดำเนินธุรกิจของบริษัทฯ
และดูแลสภาพคล่องทางการเงินให้อยู่ในระดับที่เหมาะสม

ฝ่ายการเงินและสินเชื่อ

-   หน้าที่และความรับผิดชอบของหน่วยงาน

ฝ่ายฯ ดูแลรับผิดชอบด้านการรับ-จ่ายเงิน
บริหารเงินจากเครื่องมือทางการเงินที่มีอยู่ให้ได้ประสิทธิภาพ พิจารณาปล่อยสินเชื่อให้ลูกค้า
และควบคุมดูแลบัญชีลูกหนี้รายตัว

-   ผลการดำเนินงานในปีที่ผ่านมาและโครงการในอนาคต

ที่ผ่านมาฝ่ายฯ ดำเนินการรับจ่ายเงินให้เป็นไปตามหลักเกณฑ์ และระเบียบของบริษัทฯ
โดยคำนึงถึงความถูกต้องของข้อมูล และเทอมการชำระ
อีกทั้งมีการดำเนินนโยบายพิจารณาให้สินเชื่อแก่ลูกค้าอย่างรอบคอบ
โดยคำนึงถึงความมั่นคงทางการเงิน และความเป็นไปได้ของโครงการของลูกค้าอย่างละเอียด
พร้อมทั้งติดตามผลการดำเนินงานของลูกค้าอย่างใกล้ชิด รวมไปถึงการบริหารกระแสเงินสด
และการบริหารเงินจากเครื่องมือทางการเงินทุกประเภทได้อย่างมีประสิทธิภาพ
และอยู่ในสภาพคล่อง พร้อมที่จะสนับสนุน และรองรับการดำเนินธุรกิจของบริษัทฯ เป็นอย่างดี
โดยมีต้นทุนทางการเงินที่น้อยลง

ปี 2551 ฝ่ายฯ
คาดว่าจะดำเนินการบริหารการรับจ่ายเงินให้เป็นไปตามแผนงานหรือดีกว่าที่กำหนดไว้
และดูแลสภาพคล่องทางการเงิน ให้สามารถรองรับการดำเนินงานของบริษัทฯ
ส่วนในด้านการบริหารบัญชีลูกหนี้รายตัวนั้น ฝ่ายฯ
จักติดตามและแลกเปลี่ยนข้อมูลของลูกค้าอย่างใกล้ชิดกับฝ่ายขาย เพื่อจัดเก็บเงินให้ได้ตามกำหนด
โดยจัดทำรายงานใหม่ๆ เสนอความคืบหน้า
เสนอต่อผู้บริหารและฝ่ายขายที่เกี่ยวข้องให้ทราบเพื่อจักได้นำไปวางแผนงาน
ได้อย่างชัดเจนและรวดเร็วยิ่งขึ้น

ฝ่ายกฎหมายและหลักทรัพย์

ฝ่ายฯ แบ่งหน้าที่และความรับผิดชอบออกเป็น 2 แผนก คือ

แผนกกฎหมาย

-   หน้าที่และความรับผิดชอบของหน่วยงาน

แผนกฯ เป็นส่วนหนึ่งของกลุ่มบริหารการเงิน
ทำหน้าที่ในการให้คำปรึกษาด้านกฎหมายที่เกี่ยวกับการดำเนินธุรกิจของฝ่ายขายต่างๆ ในบริษัทฯ
รวมถึงบริษัทในเครือ ซึ่งรวมทั้งการจัดทำสัญญาทางธุรกิจ การติดตามหนี้
การฟ้องร้องดำเนินคดีจนได้รับชำระหนี้ หรือจนกว่าคดีถึงที่สุด

-   ผลการดำเนินงานในปีที่ผ่านมาและโครงการในอนาคต

ในปีที่ผ่านมาสามารถจัดเก็บหนี้ให้บริษัทฯ ทำให้ยอดหนี้ลดลง
ปัจจุบันงานด้านกฎหมายมีความจำเป็นต่อการทำธุรกิจเพิ่มขึ้นเรื่อยๆ
ดังนั้นแผนกกฎหมายจึงจัดเตรียมแบบสัญญาต่างๆ ที่เกี่ยวข้องกับธุรกิจของบริษัทฯ
เพื่อนำออกใช้ได้รวดเร็ว นอกจากนี้ยังจะเร่งรัดการเก็บหนี้จากลูกหนี้ทุกแนวทาง เช่น
ให้โอกาสประนีประนอมตลอดไปจนถึงการบังคับคดี เพื่อให้การทวงหนี้เป็นไปอย่างมีประสิทธิภาพ
ทำให้ยอดหนี้ของบริษัทฯ ลดลงต่อเนื่อง

แผนกหลักทรัพย์

-   หน้าที่และความรับผิดชอบของหน่วยงาน

ดูแลรับผิดชอบในด้านการประสานงานต่างๆ
กับสำนักงานคณะกรรมการกำกับหลักทรัพย์และตลาดหลักทรัพย์ และตลาดหลักทรัพย์แห่งประเทศไทย
ในการเปิดเผยสารสนเทศของบริษัทฯ ต่อผู้ลงทุน การสื่อสารข่าวสารของทางการให้บริษัทฯ ทราบ
และนำไปปฏิบัติ ดูแลรับผิดชอบการจัดประชุมคณะกรรมการบริษัทฯ คณะผู้บริหาร
และการประชุมผู้ถือหุ้นของบริษัทฯ

-   ผลการดำเนินงานในปีที่ผ่านมาและโครงการในอนาคต

ปี 2550 มีการจัดประชุมคณะกรรมการบริษัทฯ จำนวน 9 ครั้ง
และการจัดประชุมสามัญผู้ถือหุ้นประจำปี 2550 จำนวน 1 ครั้ง โดยแผนกฯ ได้ดำเนินการตามกฎ
ระเบียบของตลาดหลักทรัพย์ฯ ให้เป็นไปด้วยความเรียบร้อยและถูกต้องตามกฎหมาย
งานด้านการจดทะเบียน แผนกฯ ยังทำหน้าที่ในการจดทะเบียนต่างๆ ที่เกี่ยวข้องกับกระทรวงพาณิชย์
และกรมสรรพากร
และรับงานจดทะเบียนให้แก่บริษัทในเครือให้เป็นไปตามกฎหมายอย่างมีประสิทธิภาพ

ในอนาคตแผนกฯ จะให้ความสำคัญกับการประสานงานด้านสารสนเทศในการออกกฎ ระเบียบใหม่ๆ
ของหน่วยงานราชการให้บริษัทฯ และบริษัทในเครือได้ทราบข้อมูลที่ถูกต้องและรวดเร็ว
และในด้านการจัดประชุมจะดำเนินการให้เป็นไปตามกฎ ระเบียบ ของสำนักงาน กลต.
และตลาดหลักทรัพย์ฯ เพื่อให้ผู้ถือหุ้นได้รับความพึงพอใจ
และมีความมั่นใจในการตัดสินใจลงทุนในบริษัทฯ ต่อไป

ฝ่ายบริหารและธุรการ

หน้าที่และความรับผิดชอบของหน่วยงาน

ฝ่ายฯ ประกอบด้วย 2 แผนก คือ แผนกบริหาร มีหน้าที่ดำเนินการจ่ายเงินเดือน
และผลประโยชน์อื่นๆ ให้กับพนักงานตามข้อมูลจากกลุ่มทรัพยากรบุคคล
และตามกฎระเบียบของบริษัทฯ รวมทั้งดำเนิน
การจ่ายผลตอบแทนจากการขายให้กับพนักงานขายตามระเบียบการจ่ายคอมมิชชั่นของแต่ละฝ่าย
รวมทั้งดำเนินการหักและนำส่งภาษีเงินได้บุคคลธรรมดา ให้เป็นไปตามกฎระเบียบของกรมสรรพากร
ส่วนแผนกจัดซื้อและธุรการ มีหน้าที่จัดซื้อจัดหาทรัพย์สิน และของใช้สิ้นเปลืองตามที่ฝ่ายต่างๆ
แจ้งขอมา รวมทั้งดูแลเรื่องการจัดจ้าง ซ่อมบำรุง ดูแลงานด้านสาธารณูปโภคทุกประเภท เช่น
ไฟฟ้า ประปา โทรศัพท์ แม่บ้าน และพนักงานรักษาความปลอดภัย เป็นต้น นอกจากนี้ แผนกฯ
รับผิดชอบในเรื่องการตรวจนับทรัพย์สินประจำปีของบริษัทฯ
รวมทั้งดำเนินการทำประกันภัยทรัพย์สินของบริษัทฯ ด้วย

-   ผลการดำเนินงานในปีที่ผ่านมาและโครงการในอนาคต

ฝ่ายฯ ปฏิบัติหน้าที่และให้บริการแก่ฝ่ายต่างๆ ซึ่งเปรียบเสมือนลูกค้าของฝ่ายฯ ด้วยความรอบคอบ
โปร่งใส และยึดถือตามหลักเกณฑ์และกฎระเบียบของบริษัทฯ อย่างเคร่งครัด รวมทั้งช่วยเหลือ
และให้คำปรึกษาแก่บริษัทในเครือ และเพื่อให้การปฏิบัติงานเป็นไปด้วยความถูกต้อง
รวดเร็วและมีประสิทธิภาพ ฝ่ายฯ จึงพยายามสรรหาวิธีการและเทคโนโลยีต่างๆ
เข้ามาประยุกต์ใช้ในการทำงานอย่างต่อเนื่อง

ฝ่ายตรวจสอบภายใน

หน้าที่และความรับผิดชอบของหน่วยงาน

ฝ่ายตรวจสอบภายในจัดตั้งขึ้นเป็นหน่วยงานอิสระ มีหน้าที่ในการตรวจสอบ กำกับดูแล
และควบคุมระบบการทำงานของบริษัทฯและบริษัทในเครือ
ให้เป็นไปตามกฎระเบียบและกฎหมายที่เกี่ยวข้อง รวมถึงหน้าที่ในการควบคุมและตรวจสอบอื่นๆ
ตามที่ได้รับมอบหมาย อีกทั้งให้คำปรึกษา วิเคราะห์และประเมินผลการดำเนินงาน
ตลอดจนติดตามผลการตรวจสอบ เพื่อให้มั่นใจได้ว่ากระบวนการปฏิบัติงานและกิจกรรมต่างๆ
ที่สำคัญของบริษัทฯ
และบริษัทในเครือดำเนินไปอย่างถูกต้องมีประสิทธิภาพและประสิทธิผลตามเป้าหมายที่วางไว้

-   ผลการดำเนินงานในปีที่ผ่านมาและโครงการในอนาคต

ฝ่ายตรวจสอบภายในได้ดำเนินการตรวจสอบ ควบคุม กำกับดูแลระบบการทำงาน
และให้คำปรึกษาทั้งทางด้านบัญชีและภาษีอากรให้แก่ฝ่ายต่างๆ ของบริษัทฯ และบริษัทในเครือ
รวมทั้งช่วยเหลือ และสนับสนุนการพัฒนาระบบงานของฝ่ายต่างๆ ภายในบริษัทฯ
ให้มีระบบการควบคุมภายในที่ดี ส่งผลให้งานต่างๆ ที่เกิดขึ้นบรรลุตามเป้าหมายของบริษัทฯ
ซึ่งการกำกับดูแลการปฏิบัติงานในเรื่องต่างๆ ต้องเป็นไปตามกฎระเบียบของบริษัท
กฎหมายและข้อบังคับต่างๆ ของทางราชการ นอกจากนี้ฝ่ายฯ ร่วมกับหน่วยงานอื่นในบริษัทฯ
พัฒนาระบบการจัดการบริหารความเสี่ยงทั้งองค์กรให้มีประสิทธิภาพอย่างต่อเนื่อง
สนับสนุนผลักดันให้เกิดความร่วมมือในการบริหารความเสี่ยงทุกระดับขององค์กรอย่างเหมาะสมและมีประสิทธิภาพ
ในขณะเดียวกันยังคงให้ความสำคัญต่อข้อเสนอแนะหรือข้อคิดเห็นจากผู้สอบบัญชีภายนอก
เพื่อพัฒนาระบบงานของบริษัทฯ ให้มีประสิทธิภาพมากยิ่งขึ้น

เห็นได้ว่าบริษัทฯ ให้ความสำคัญต่อการมีระบบการควบคุมภายในอย่างต่อเนื่อง
ตามแนวทางการกำกับดูแลที่ดีตามหลักธรรมาภิบาล
โดยมีฝ่ายตรวจสอบภายในเป็นกลไกหลักในการสร้างเสริม
และควบคุมระบบการควบคุมภายในให้มีความเหมาะสมเพียงพอ

ฝ่ายสื่อสารองค์กร

-   หน้าที่และความรับผิดชอบของหน่วยงาน

ฝ่ายฯ มีหน้าที่ดูแลและสนับสนุนการดำเนินกิจกรรมทางด้านโฆษณาประชาสัมพันธ์
จัดกิจกรรมการตลาดและสังคม รวมทั้งดูแลงานด้านสื่อสิ่งพิมพ์ต่างๆ ที่สำคัญ เช่น ปฏิทิน
เว็บไซต์ของบริษัท และงานด้านศิลปกรรมต่างๆ

-   ผลการดำเนินงานในปีที่ผ่านมาและโครงการในอนาคต

ปี 2550 ฝ่ายฯได้ดำเนินการด้านงานประชาสัมพันธ์
และกิจกรรมส่งเสริมการตลาดสนับสนุนกลุ่มธุรกิจต่างๆ ของบริษัทอย่างต่อเนื่องที่สำคัญ เช่น
โครงการสลากออนไลน์ โครงการระบบรักษาความปลอดภัยสนามบินสุวรรณภูมิ
การเปิดตลาดกลุ่มการค้าและตลาดขายตรง การสอนเทคโนโลยีสารสนเทศและการสื่อสารแก่ผู้สูงวัย
(OPPY) รวมทั้งดูแลงานด้านศิลปกรรม สื่อสิ่งพิมพ์ต่างๆ ตลอดจนร่วมประสานงานกิจกรรมภายใน
เช่น งานชมรมกอล์ฟ ชมรมพนักงาน งานเลี้ยงรับรองและงานประชุมต่างๆ ฯลฯ

สำหรับปี 2551 ฝ่ายฯ ยังคงให้บริการแก่กลุ่มธุรกิจภายในบริษัทล็อกซเล่ย์ และบริษัทย่อย
เป็นลำดับแรก โดยจะมุ่งเน้นงานทางด้านโฆษณาประชาสัมพันธ์ งานส่งเสริมกิจกรรมการตลาด
สังคมและงานติดต่อกับสื่อมวลชน เหมือนเช่นที่ผ่านมา

ฝ่ายทรัพยากรบุคคล

-   หน้าที่และความรับผิดชอบของหน่วยงาน

ฝ่ายฯ มีหน้าที่รับผิดชอบในการบริหารและพัฒนาทรัพยากรบุคคล โดยดำเนินการ
ประสานงานและให้คำปรึกษาในเรื่องการบริหารค่าจ้างและสวัสดิการ การสรรหาบุคลากร
การกำหนดกลยุทธ์ด้านทรัพยากรบุคคล
โดยเฉพาะอย่างยิ่งในเรื่องการวางแผนและพัฒนาบุคลากรให้บรรลุตามภารกิจและวิสัยทัศน์ของบริษัทฯ
โดยเน้นการปรับตัวให้สอดคล้องกับสภาวะแวดล้อมและการแข่งขันทางธุรกิจ
เน้นการบริหารงานเชิงรุก และนำเทคโนโลยีสารสนเทศเข้ามาช่วยในการทำงาน

-   ผลการดำเนินงานในปีที่ผ่านมาและโครงการในอนาคต

การปรับโครงสร้างองค์กรในระหว่างปี 2550 บริษัทฯ
มุ่งเป้ามีที่จะปรับโครงสร้างการบริหารงานให้เกิดการกระจายอำนาจในองค์กร
และก่อให้เกิดโครงสร้างแบบ Flat Organization
ซึ่งจะช่วยให้สามารถมุ่งเน้นความสำคัญต่อลูกค้าทั้งภายในและภายนอกได้มากขึ้น
อีกทั้งยังก่อให้เกิดการพัฒนาตนเองของพนักงานและการเติบโตข้ามสายงานได้ ฝ่ายฯ
ยังคงนำระบบดัชนีวัดผลการปฏิบัติงาน (Key Performance Indicators: KPIs)
มาใช้เพื่อช่วยในการวัดผลการปฏิบัติงาน
อีกทั้งยังเชื่อมโยงไปถึงการพิจารณาจ่ายค่าตอบแทนตามผลการปฏิบัติงาน (Performance-based
Pay) รวมถึง Variable Incentive ในรูปแบบต่าง ๆ ฝ่ายฯ
ได้ดำเนินการเรื่องการพัฒนาบุคลากรอย่างจริงจัง โดยเน้นให้เกิดการเพิ่มพูนทักษะ ความรู้
ความสามารถทั้งในเรื่องงานปัจจุบันและเตรียมความพร้อมสำหรับการเจริญเติบโตของบุคลากรในอนาคต
ฝ่ายฯ ยังให้ความสำคัญกับเรื่องการสืบทอดตำแหน่งงาน (Succession Planning)
โดยเฉพาะในระดับบริหาร เพื่อให้การดำเนินงานและธุรกิจของบริษัทฯ เป็นไปอย่างราบรื่น ฝ่ายฯ
ยังคงสานต่อการจัดกิจกรรมเพื่อส่งเสริมการสื่อสารภายในและกิจกรรมพนักงานสัมพันธ์ในรูปต่างๆ
เพื่อให้พนักงานได้มีส่วนร่วมมากขึ้น และมีความสัมพันธ์อันดีในหมู่พนักงาน อาทิเช่น
กิจกรรมส่งเสริมสุขภาพภายใต้ชื่อ “Health Update” กิจกรรมธรรมบรรยายภายใต้ชื่อ
“จากโต๊ะทำงานสู่ลานธรรม”

ในปี 2551 ฝ่ายฯ จะเน้นให้ความสำคัญกับการพัฒนาพนักงานทั้งในระดับบริหารและระดับปฏิบัติการ
โดยกำหนด Competency, Training Roadmap, Career Path, Career Development
เพื่อเสริมสร้างประสิทธิภาพและประสิทธิผลที่ดียิ่งขึ้น นอกจากนี้ ฝ่ายฯ จะเน้นการประสานงาน
การใช้ทรัพยากรของฝ่ายทรัพยากรบุคคลของกลุ่มล็อกซเล่ย์เพื่อให้เกิดประสิทธิภาพและประสิทธิผลมากที่สุด